Kesiapsiagaan APM tidak terjejas jika PRU musim tengkujuh

AYER KEROH 5 Oktober – Kesiapsiagaan Angkatan Pertahanan Awam Malaysia (APM) dalam menjalankan operasi menyelamat ketika banjir tidak akan terjejas jika Pilihan Raya Umum Ke-15 (PRU-15) diadakan pada musim tengkujuh.

Timbalan Ketua Pesuruhjaya (Operasi) APM Dr Norhafifi Ismail berkata, pihaknya pernah berdepan situasi sama pada PRU-14 dan terbukti ia mampu ditangani dengan berkesan.

“Pada PRU-14 kami membantu Suruhanjaya Pilihan Raya (SPR) dalam melicinkan perjalanan PRU dan APM sentiasa bersedia untuk melaksanakan tugasan termasuk mengangkut pengundi termasuk orang kurang upaya (OKU) ke pusat membuang undi.

“Kami sudah atur strategi bagaimana mahu melancarkan pelaksanaan kedua-dua tugasan dalam waktu yang sama. Begitulah juga dengan persiapan menghadapi PRU ini kita akan cuba laksanakan sebaik mungkin sekiranya perkara ini berlaku,” katanya.

Beliau berkata demikian pada sidang media selepas menyempurnakan Majlis Perjumpaan Bersama Warga Angkatan Pertahanan Awam Malaysia (APM) Melaka 2022 yang turut dihadiri Pengarah APM Melaka Leftenan Kolonel (PA) Kamarulsyah Muslim, di Kompleks Kementerian Dalam Negeri (KDN) Ayer Keroh, di sini, hari ini.

Dr Norhafifi berkata, sebagai persediaan banjir APM menggerakkan lebih banyak aset ke negeri dijangka terjejas Monsun Timur Laut seperti Kelantan, Terengganu, Pahang dan Johor.


Laporan kemalangan LRT dibentang ke Kabinet esok

PUTRAJAYA 8 Jun – Laporan siasatan kemalangan membabitkan tren Transit Aliran Ringan (LRT) pada 24 Mei lalu akan dibentangkan pada mesyuarat Kabinet esok, kata Menteri Pengangkutan Datuk Seri Dr Wee Ka Siong.

Menerusi hantaran di laman Facebook rasminya hari ini, Wee berkata laporan itu disediakan oleh Jawatankuasa Siasatan yang terdiri daripada sembilan anggota diketuai oleh Ketua Setiausaha Kementerian Pengangkutan Datuk Isham Ishak.

Wee yang berpuas hati dengan hasil laporan tersebut turut menyatakan bahawa ia dibuat secara profesional, komprehensif dalam perinciannya serta diselesaikan dalam tempoh 14 hari yang diberikan kepada jawatankuasa itu.

“Tahniah dan syabas diucapkan kepada pasukan Jawatankuasa Siasatan atas usaha keras beberapa hari ini, bertungkus-lumus siang malam termasuk turun padang ke Pusat Kawalan Operasi (OCC) LRT Kelana Jaya, membuat sesi simulasi di tempat kejadian, temu siasat serta meneliti dokumen-dokumen panduan operasi berkaitan,” katanya.

Insiden pada jam 8.33 malam 24 Mei lalu mengakibatkan sebuah tren tanpa penumpang bertembung dengan sebuah lagi tren yang membawa 213 penumpang dalam terowong antara stesen LRT Kampung Baru dan stesen LRT KLCC.

Berkongsi mengenai isi kandungan laporan yang sedang diteliti itu, Wee berkata terdapat beberapa cadangan untuk meningkatkan keselamatan serta prosedur operasi standard (SOP) tren Rapid Rail.

“Bukan setakat meningkatkan mutu perkhidmatan Rapid Rail, tetapi penemuan dan cadangan ini juga akan dapat meningkatkan infrastruktur perkhidmatan kereta api Malaysia untuk jangka panjang,” katanya.


Hampir 200,000 OKU terima manfaat PRIHATIN

KUALA LUMPUR, 6 Ogos – Sehingga kini, hampir 200,000 orang kelainan upaya (OKU) menerima manfaat daripada peruntukan sebanyak RM25 juta melalui Pakej Rangsangan Ekonomi Prihatin Rakyat (PRIHATIN) yang diumumkan Perdana Menteri Tan Sri Muhyiddin Yassin, Mac lepas.

Timbalan Menteri Pembangunan Wanita, Keluarga dan Masyarakat Datuk Siti Zailah Mohd Yusoff berkata mereka adalah 87,910 penerima Elaun Pekerja Cacat (EPC), 75,722 penerima bantuan OKU Tidak Berupaya Bekerja dan 26,368 penerima bantuan Penjagaan OKU Terlantar atau Pesakit Kronik Terlantar.

“Untuk fasa 1 ini, kita telah melihat bagaimana peruntukan itu dimanfaatkan kepada golongan sasar dengan nilai RM185,770. Baki RM1.92 juta akan dibayar kepada mereka selewat-lewatnya 31 Ogos ini,” katanya pada sesi soal jawab pada persidangan Dewan Rakyat, hari ini.

Siti Zailah berkata demikian bagi menjawab soalan tambahan yang dikemukakan Muhammad Bakhtiar Wan Chik (PH-Balik Pulau) yang ingin tahu jumlah penerima bantuan PRIHATIN yang disasarkan kepada golongan mudah terjejas akibat pandemik COVID-19.

Kepada soalan asal Muhammad Bakhtiar mengenai bantuan kepada golongan OKU yang terjejas apabila tidak dapat menjalankan perkhidmatan urut dan refleksologi, beliau berkata pihaknya bekerjasama dengan Majlis Kebangsaan Bagi Orang Buta Malaysia menyediakan draf prosedur operasi standard (SOP) pembukaan perkhidmatan urut dan refleksologi kendalian juru urut OKU penglihatan dalam fasa Perintah Kawalan Pergerakan.

Menurutnya, walaupun kerajaan tidak menyediakan bantuan khusus kepada golongan itu, namun pelbagai insentif diberikan iaitu EPC sebanyak RM400 sebulan kepada golongan OKU penglihatan yang terlibat dalam perkhidmatan urut dan refleksologi dengan pendapatan di bawah RM1,200 sebulan.

“Kerajaan turut menyediakan bantuan bakul makanan dan memperkenal insentif khusus berbentuk Bantuan Khas menerusi Pelan Jana Semula Ekonomi Negara (PENJANA) yang turut memberi manfaat kepada golongan OKU,” katanya.

Katanya, Jabatan Kebajikan Masyarakat sedang dalam proses pembayaran fasa kedua kepada 4,230 penerima baharu dengan peruntukan sebanyak RM1.3 juta dan akan dibayar selewat-lewatnya hujung bulan ini.

Selain itu katanya, kerajaan memperkenalkan insentif PENJANA Kerjaya di bawah kategori Insentif Pengambilan Pekerja yang menggajikan pencari kerja tempatan dalam kalangan golongan mudah terjejas termasuk OKU serta peserta program ‘Return to Work’ Pertubuhan Keselamatan Sosial.

“Melalui insentif ini, bayaran RM1,000 dibayar kepada majikan sekiranya mereka mengambil golongan OKU bekerja dan menepati beberapa syarat permohonan yang ditetapkan,” kata Siti Zailah.- BERNAMA


Rakyat penat, jemu dan jelak!

Demikian kata Timbalan Pengerusi Barisan Nasional (BN) Datuk Seri Mohamad Hasan mengenai kerakusan pihak-pihak tertentu yang dahagakan kuasa demi kepentingan sendiri.

Beliau yang juga Pengarah Pilihan Raya PRN Melaka berkata, rakyat ibarat mangsa keadaan memandangkan baharu sahaja dihimpit masalah ekonomi akibat pandemik, kini terpaksa pula berdepan situasi politik yang tidak stabil.

“Justeru pada petang ini, sempena PRN Melaka 2021, majlis ini bukan sekadar sajian manifesto demi manifesto sahaja. Manifesto kali ini adalah akujanji dan komitmen Barisan Nasional ke arah kecemerlangan masa depan negeri Melaka.

“Barisan Nasional sudah berjuang sekian lama dan tidak sesekali akan berhenti bekerja dan terus bangkit untuk memastikan akujanji kepada Keluarga Melaka dan Malaysia amnya ditepati demi SATU matlamat, yakni demi kestabilan, demi kemakmuran untuk semua,” katanya.


PRISMA-CENDANA: RM25 juta diperuntukkan termasuk peruntukan tambahan untuk pulih industri seni budaya

KUALA LUMPUR 9 Ogos – Inisiatif kerajaan menerusi Pakej Rangsangan Industri Kreatif Malaysia (PRISMA) dengan kerjasama Agensi Ekonomi Seni Budaya (CENDANA) meluluskan peruntukan RM17 juta bagi membantu penggiat seni industri kreatif yang terjejas.

Menteri Komunikasi dan Multimedia, Datuk Saifuddin Abdullah turut memaklumkan pertambahan RM8 juta yang bakal ditadbir urus di bawah CENDANA bagi memastikan momentum pemulihan industri seni budaya dilakukan secara berterusan.

Katanya, PRISMA adalah inisiatif jangka pendek kerajaan bagi membantu kelangsungan serta kelestarian penggiat seni di Malaysia dengan pembudayaan norma baharu dalam keadaan pandemik COVID-19.

“Kerajaan prihatin dan memahami situasi dihadapi penggiat seni dan pekerja di belakang tadbir industri seni budaya yang terkesan daripada pandemik COVID-19.

“Kita tidak mahu seni dan budaya di negara ini pupus dibawa arus Pandemik COVID-19, justeru Kementerian Komunikasi dan Multimedia ambil maklum akan usaha untuk mengembalikan industri kreatif seiring dengan norma baharu,” katanya.

Untuk rekod, sebanyak 32 program disediakan di bawah PRISMA yang bakal memanfaatkan lebih 9,000 penggiat seni kreatif yang terjejas COVID-19 sekali gus usaha itu bakal mewujudkan lebih 40,000 peluang pekerjaan.


Aidiladha: Lebih lima juta kenderaan dijangka berada di lebuh raya

Menteri Kerja Raya Datuk Seri Alexander Nanta Linggi berkata pertambahan jumlah kenderaan dijangka berlaku secara berperingkat sejak 27 Jun hingga 3 Julai ini.

“Jumlah purata peningkatan trafik harian di seluruh lebuh raya mampu mencecah sehingga 5.1 juta transaksi kenderaan,” katanya kepada pemberita selepas meninjau persediaan Lembaga Lebuhraya Malaysia (LLM) menjelang perayaan Hari Raya Aidiladha di Kawasan Rehat dan Rawat Dengkil (Arah Selatan) Lebuhraya Utara-Selatan (PLUS) hari ini.

Nanta berkata daripada jumlah tersebut, purata harian trafik di Lebuhraya Utara Selatan dijangka mencapai sehingga dua juta kenderaan manakala di Lebuhraya KL-Karak dan Lebuhraya Pantai Timur 1 masing-masing mencecah sehingga 170,000 dan 60,000 kenderaan sehari.

Beliau berkata Kementerian Kerja Raya (KKR) dan LLM bersedia sepenuhnya untuk memastikan kelancaran trafik di lebuh raya, dan syarikat konsesi lebuh raya telah diarahkan untuk mengambil langkah-langkah proaktif bagi meminimumkan kesan negatif peningkatan trafik.

Beliau berkata syarikat konsesi diminta untuk memastikan tiada kerja-kerja pembinaan dan penyelenggaraan yang melibatkan penutupan lorong lebuh raya bermula 24 Jun hingga 3 Julai dan mengeluarkan Cadangan Waktu Perjalanan (TTA) bagi pengguna Lebuhraya Utara Selatan, Lebuhraya KL-Karak dan Lebuhraya Pantai Timur Fasa 1 bagi membantu pengguna merancang perjalanan.

Nanta berkata pihak PLUS akan mengaktifkan laluan ‘smart lane’ atau laluan kontra di beberapa lokasi berdasarkan keperluan dan kesesuaian bagi menambah kapasiti dan melancarkan trafik.

Menurutnya, langkah-langkah lain termasuk meningkatkan pengurusan pengoperasian dengan menambah sehingga 20 peratus petugas lebuh raya seperti anggota peronda, petugas di plaza tol dan anggota Jabatan Sukarelawan Malaysia (RELA), memastikan sistem kutipan tol berfungsi dengan baik bagi mengelakkan kesesakan di plaza tol dan menempatkan petugas untuk memberi bantuan kepada pengguna yang bermasalah.

Nanta berkata pihaknya juga akan memastikan syarikat konsesi menyediakan anggota Emergency Response Team (ERT) yang secukupnya bagi mempercepatkan tempoh tindakan menangani sebarang insiden yang berlaku di lebuh raya.

Katanya untuk kemudahan pengguna lebuh raya, Pusat Pengurusan Trafik (TMC), LLM akan beroperasi 24 jam pada 28 Jun dan 2 Julai bagi membantu pengguna lebuh raya mendapatkan maklumat trafik terkini.


Olimpik Beijing: 11 kes COVID-19 dikesan dalam kalangan atlet dan ahli pasukan

BEIJING, 7 Feb – Sebelas kes baharu jangkitan COVID-19 dikesan dalam kalangan mereka yang tiba bagi menyertai temasya Sukan Olimpik Musim Sejuk 2022 di Beijing, sejak 24 jam lepas, lapor Sputnik.

“Antara 142 peserta yang tiba semalam, 65 daripadanya merupakan atlet sukan. Kami mendapati 11 kit diuji positif COVID-19, tujuh dikesan dalam kalangan atlet, serta empat lagi membabitkan ahli pasukan,” Timbalan Pengarah Pejabat Pencegahan dan Kawalan Wabak, Jawatankuasa Penganjur Olimpik Musim Sejuk Beijing, Huang Chun, memberitahu pemberita.

Selain itu, Perdana Menteri Papua New Guinea James Marape terpaksa pulang ke negaranya selepas disahkan positif COVID-19 sebaik tiba di Beijing untuk menghadiri temasya itu minggu lalu, kata kerajaan pada Selasa.

Perdana menteri itu terpaksa membatalkan pertemuan dengan Presiden China Xi Jinping dan kunjungan ke Perancis bagi menghadiri Sidang Kemuncak Satu Lautan (One Ocean Summit) dianjurkan Presiden Emmanuel Macron dari 9-11 Februari.- BERNAMA


Hazani antara 10 pegawai kanan PDRM terlibat pertukaran pegawai

KUALA LUMPUR, 25 Mac – Pengarah Jabatan Keselamatan Dalam Negeri dan Ketenteraman Awam (KDNKA), Bukit Aman Datuk Seri Hazani Ghazali antara 10 pegawai kanan Polis Diraja Malaysia (PDRM) yang terlibat dalam pertukaran jawatan serta kenaikan pangkat berkuat kuasa 25 April ini.

Setiausaha PDRM Datuk Ruslan Khalid dalam kenyataan hari ini berkata Hazani masih memegang jawatan sama namun memangku Gred VUYA5 iaitu Jusa A.

Beliau berkata Timbalan Pengarah Risikan/Operasi Jabatan Siasatan Jenayah (JSJ) Datuk Mohd Azman Ahmad Sapri dilantik sebagai Pesuruhjaya Polis Sarawak dan Ketua Penolong Pengarah E4 Cawangan Khas Datuk Dr Wan Ariffin Wan Ahmad akan memegang jawatan Timbalan Pengarah Cawangan Khas 1, kedua-duanya akan memangku pangkat CP.

“Timbalan Pengarah KDNKA (Pasukan Gerakan Am) Datuk Kasuahdi Ali akan bertukar ke Timbalan Pengarah KDNKA (Gerakan) dan Ketua Polis Negeri Sembilan Datuk Mohamad Mat Yusop menjadi Ketua Urus Setia Ketua Polis Negara (Penyelidikan dan Pembangunan) yang kedua-duanya memangku pangkat CP.

“Timbalan Pengarah (Perancangan Strategik) Jabatan Pencegahan Jenayah dan Keselamatan Komuniti Datuk Dr Mustafa Khan Abdul Samat pula menjadi Timbalan Pengarah (Siasatan) Jabatan Siasatan Jenayah Komersial baharu bagi menggantikan Datuk S. Sasikala Devi yang menjadi Timbalan Ketua Polis Selangor,” katanya.

Beliau berkata Pengarah Bahagian Pelaksanaan Operasi, Agensi Pengurusan Bencana Negara, Jabatan Perdana Menteri (JPM) Datuk Hussein Omar Khan akan menggantikan Mohd Azman sebagai Timbalan Pengarah Risikan/Operasi JSJ Bukit Aman yang baharu.

Tambahnya, Ketua Penolong Pengarah E2, Cawangan Khas Datuk Mohd Khalid Ismail akan mengisi kekosongan yang ditinggalkan Wan Ariffin sebagai Ketua Penolong Pengarah E4 Cawangan Khas baharu.


Polis akan rekod keterangan suspek dakwa 200 ahli SUK Kelantan potong barisan vaksin

KOTA BHARU 9 Mac – Polis akan mengambil keterangan individu yang dipercayai menyebarkan dakwaan kakitangan Setiausaha Kerajaan (SUK) Negeri Kelantan yang cuba memotong barisan sebagai penerima awal suntikan vaksin COVID-19.

Ketua Polis Kelantan Datuk Shafien Mamat berkata, pihaknya telah menghubungi suspek berkenaan yang berada di Putrajaya untuk menetapkan tarikh bagi merekodkan keterangannya itu.

“Dalam siasatan setakat ini, polis juga sudah mengambil keterangan daripada tujuh saksi,” katanya kepada pemberita selepas membuat pemantauan pematuhan prosedur operasi standard (SOP) di Sekolah Kebangsaan (SK) Mulong 2 di sini, hari ini.

Pada 3 Mac lepas, Pegawai Khas Pengerusi Jawatankuasa Kerajaan Tempatan, Perumahan dan Kesihatan negeri Mohamad Taufik Ramli membuat laporan polis berhubung perbuatan individu yang menyebar maklumat kononnya ‘200 ahli SUK Kelantan’ cuba memotong barisan sebagai penerima vaksin COVID-19.

Sebelum ini, tular di media sosial antaranya Twitter yang memaparkan tangkap layar mesej mendakwa suntikan vaksin COVID-19 kepada doktor, jururawat dan petugas barisan hadapan yang tersenarai awal sebagai penerima terpaksa ditangguhkan untuk memberi laluan kepada ‘200 ahli SUK’.

Dalam perkembangan lain, Shafien berkata polis juga menerima laporan berhubung gambar tular memaparkan pembonceng dan penunggang motosikal yang merupakan pelajar sekolah menengah yang memakai seragam sekolah dengan diconteng tulisan berunsur lucah mempersendakan guru.

“Kes ini disiasat mengikut Seksyen 14 Akta Kesalahan Kecil 1955 dan kedua-dua pelajar terlibat sudah diambil keterangan…jadi kita akan tunggu arahan daripada Timbalan Pendakwa Raya untuk tindakan susulan,” katanya.

Ditanya mengenai tahap kepatuhan SOP di sekolah di seluruh Kelantan, Shafien berkata berdasarkan beberapa laporan yang diterimanya, sekolah di negeri itu mematuhi SOP yang ditetapkan sejak ia dibuka semula minggu lepas.


BNM akan muktamadkan Taksonomi Berasaskan Perubahan Iklim, Prinsip – Gabenor

KUALA LUMPUR 6 Okt. – Bank Negara Malaysia (BNM) akan memuktamadkan Taksonomi Berasaskan Perubahan Iklim dan Prinsip bagi melaraskan pemahamanan dan penilaian risiko, kata Gabenornya Datuk Nor Shamsiah Mohd Yunus.

“Ia juga bertujuan memudahkan aliran kewangan bagi aktiviti-aktiviti yang menyokong peralihan kepada ekonomi karbon lebih rendah,” katanya ketika menyampaikan ucap tama pada pelancaran Forum Kewangan Lestari dan Inklusif di sini, hari ini.

Menjelaskan selanjutnya, Nor Shamsiah turut menyifatkan taksnomi sebagai penting untuk pihak berkepentingan luaran dalam memastikan institusi kewangan bertanggungjawab terhadap komitmen risiko iklim mereka.

“Kami bekerjasama dengan institusi kewangan di Malaysia bagi menambah baik ketelusan membabitkan bagaimana pertimbangan risiko iklim ini diterapkan dalam membuat keputusan perniagaan.

“Sehubungan itu, kami sedang memperhebatkan rancangan untuk menggalakkan lagi institusi kewangan melaksanakan saranan Pasukan Petugas Khas Mengenai Pendedahan Kewangan Berkaitan Iklim (TCFD) membabitkan pendedahan berkaitan,” katanya.

Nor Shamsiah menegaskan, usaha memastikan integriti pendedahan itu menjadi teras dan perlu memaparkan komitmen perusahaan yang meluas terhadap aspek mitigasi dan penyelarasan membabitkan risiko iklim.

“Ini tidak hanya meningkatkan kredibiliti serta kepercayaan di pihak berkepentingan, namun turut membantu mewujudkan peluang pertumbuhan dan mencapai daya tahan perniagaan yang lebih kukuh,” katanya.

Sambil menyifatkan misi tersebut membabitkan banyak pihak berbeza, beliau berkata BNM sedang bekerjasama erat dengan Suruhanjaya Sekuriti Malaysia, sektor kewangan dan rakan-rakan lain menerusi Jawatankuasa Bersama Perubahan Iklim bagi memacu serta menyelaras respon kolektif sektor kewangan terhadap risiko iklim.

“Kami juga terlibat secara aktif dengan kementerian dan agensi kerajaan yang relevan untuk menyelaras strategi sektor kewangan dan iklim nasional serta mengatasi halangan pembiayaan dan pelaburan hijau,” katanya.

Selain itu, mengulas sukuk hijau, beliau berkata Malaysia terus berada di kedudukan hadapan segmen berkenaan yang memenuhi keperluan pelabur yang memilih pelaburan dengan impak positif terhadap alam sekitar, khususnya ke arah aktiviti pendanaan atau teknologi yang menyokong pelepasan karbon rendah serta masyarakat peka dan berdaya tahan dari segi iklim.

Beliau turut memberi contoh pelancaran Sukuk Prihatin oleh kerajaan baru-baru ini yang menjadi usaha untuk memerangi COVID-19 dan menyokong pemulihan ekonomi.

“Ini termasuk pembiayaan perusahaan mikro, kecil dan sederhana terutama usahawan wanita, menyokong geran bagi penyelidikan dan penyakit berjangkit serta menambah baik kesalinghubungan untuk sekolah-sekolah di pedalaman. Pelabur juga mempunyai pilihan untuk menyumbangkan jumlah prinsipal itu apabila matang,” katanya.

Beliau berkata, sejajar usaha negara berganjak ke arah penerapan teknologi lebih canggih, adalah kritikal untuk menitikberatkan tiga perkara penting – agenda digitalisasi perlu bersifat inklusif; usaha digitalisasi perlu menggabungkan permintaan dan penawaran dan ia harus dilengkapi dasar yang menyokong pengupayaannya.

Bagi melonjakkan perkara itu, beliau berkata sektor kewangan khususnya perkhidmatan kewangan digital mampu dijadikan antara infrastruktur asas bagi perluasan usaha digitalisasi.

“Infrastruktur pembayaran digital misalnya lazim dilihat sebagai salah satu elemen utama bagi mana-mana ekonomi digital. Platform sedemikian tidak hanya memberi kecekapan untuk pelanggan runcit dan transaksi urus niaga kecil tetapi akan turut menyediakan ‘asas’ data yang besar yang mana dapat mewujudkan inovasi dan lapisan perkhidmatan,” katanya.

Ia menumpukan isu-isu berkaitan aspek penyelesaian kewangan baharu yang inklusif dan lestari yang diusahakan oleh Malaysia serta negara-negara membangun bagi menyokong pemulihan yang berdaya tahan daripada COVID-19.


Melaka mahu wujudkan pusat kecemerlangan berteknologi tinggi

MERLIMAU 4 Mac – Kerajaan Negeri bercadang untuk mewujudkan sebuah pusat kecemerlangan teknologi tinggi dalam usaha melahirkan lebih ramai tenaga mahir dan separuh mahir selain membantu menarik minat lebih banyak industri bertapak di Melaka.

Exco Kanan Pelaburan, Perindustrian, Pembangunan Usahawan dan Koperasi negeri, Datuk Seri Ab Rauf Yusoh berkata, bagaimanapun perlaksanaan itu akan mengambil masa selain memerlukan pelbagai kajian terperinci.

Ab Rauf berkata pusat kecemerlangan itu nanti secara tidak langsung meningkatkan lagi nilai graduan Pendidikan Teknikal dan Latihan Vokasional (TVET) mempunyai nilai yang tinggi.

“Saya bercita-cita untuk mewujudkan ‘excellence centre’ (pusat kecemerlangan) di Melaka seperti yang terdapat di Bayan Baru, Pulau Pinang. Di sana ada pelbagai syarikat bertaraf dunia.

“Wujudnya pusat ini nanti, mana-mana industri yang hendak masuk ke Melaka, tidak perlu lagi melatih tenaga kerja hingga ke luar negara. Maksudnya mereka boleh gunakan pusat ini untuk melatih pekerja berpandukan simulator.

“Contoh, setahun sebelum mana-mana kilang ingin beroperasi, tenaga kerja sudah belajar di excellence centre, mengikut keperluan operasi nanti,” katanya ketika ditemui selepas Majlis Konvokesyen Politeknik Melaka Kali-20, sidang dua yang turut dihadiri Pengarah Politeknik Melaka Sr Razali Johari di Dewan Platinum Politeknik Merlimau, di sini, hari ini.

Beliau yang juga Pengerusi Lembaga Penasihat Industri kepada Politeknik Melaka berkata, bagi menjayakan usaha itu pihaknya akan mengadakan perbincangan bersama beberapa pihak termasuk Lembaga Pembangunan Pelaburan Malaysia (MIDA) dan Kementerian Perdagangan Antarabangsa dan Industri (MITI).

“Bergantung kepada perbincangan saya bersama MIDA dan MITI, dalam kaedah hendak membawa syarikat-syarikat yang berteknologi tinggi ini. Kemudian kita akan bincang dalam bentuk mana boleh bekerjasama.

“Dalam usaha ke arah itu juga, saya akan berbincang bersama Universiti Teknikal Malaysia Melaka (UTeM) bagi tujuan penyelidikan dan pembangunan (RnD), bagaimana sesebuah pusat kecemerlangan dapat mengamit syarikat berteknologi tinggi serta mampu mengurangkan beban mereka dalam melatih tenaga kerja,” katanya.


APMM patahkan cubaan seludup ganja bernilai RM1.5 juta

KUALA PERLIS, 28 Dis – Agensi Penguatkuasaan Maritim Malaysia (APMM) Zon Maritim Kuala Perlis, mematahkan cubaan menyeludup ketulan ganja mampat seberat 300 kilogram (kg) dianggarkan bernilai RM1.5 juta, dalam satu Op Khas di perairan Kuala Perlis di sini pada 25 Dis lepas.

Timbalan Pengarah Operasi Maritim APMM Kedah dan Perlis Kapten Maritim Zulinda Ramly berkata, dalam serbuan kira-kira 3 pagi (25 Dis) sebuah bot fiber tanpa nombor pendaftaran ditahan di perairan negeri ini, pada jarak 0.4 batu nautika (kira-kira 600 meter dari pantai) dari barat pantai Sungai Padang dekat sini.

“Hasil pemeriksaan ke atas bot berkenaan menemukan 11 bungkusan guni yang mencurigakan di dalam tempat penyimpanan ikan. Pemeriksaan lanjut menemukan ketulan mampat berbentuk kotak dibalut kemas dengan plastik putih disyaki ganja mampat, yang dibawa masuk dari negara jiran.

“Bot dan barang rampasan dibawa balik dan nilai rampasan dianggarkan bernilai RM1.53 juta dan kes disiasat di bawah Seksyen 39 (B) Akta Dadah Berbahaya 1952,” katanya kepada pemberita dalam satu sidang media di sini, hari ini.

Menurut Zulinda meskipun tiada tangkapan suspek berjaya dibuat, namun pihaknya percaya suspek adalah merupakan rakyat lelaki dari selatan Thailand yang berjaya memboloskan diri dari ditangkap APMM.

Beliau berkata tekong (suspek) bertindak menukar haluan setelah menyedari kehadiran pihak berkuasa lalu terjun dan meninggalkan bot, sebelum berenang ke kawasan hutan paya bakau berhampiran.

Zulinda berkata ini adalah merupakan rampasan kedua terbesar selepas rampasan ganja jumlah yang sama pada 15 Nov lepas, dan sehingga hari ini hasil rampasan yang berjaya dibuat oleh APMM melibatkan dadah dan ketum dianggarkan bernilai RM31 juta.

Katanya ini adalah merupakan hasil risikan dan intipan yang dilakukan selama beberapa minggu, sebagai usaha mematahkan sindiket penyeludupan dadah di perairan negara.-BERNAMA


Nicky Low akhirnya serah diri – Bukit Aman

KUALA LUMPUR, 11 April –  Lebih setahun menjadi buruan polis, ahli perniagaan Nicky Liow Soon Hee, yang disyaki mendalangi sebuah kumpulan jenayah terancang dikenali sebagai “Geng Nicky”, akhirnya tampil menyerah diri pagi tadi.

Timbalan Ketua Polis Negara Datuk Razarudin Husain yang mengesahkan perkara berkenaan berkata Liow, 34, ditahan selepas menyerah diri secara sukarela di pejabat Jabatan Siasatan Jenayah Komersial Bukit Aman di sini, kira-kira 11 pagi.

Pada 23 Mac lepas, Mahkamah Shah Alam telah mengeluarkan waran tangkap terhadap Nicky Liow untuk menghadapi pertuduhan di bawah Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLAFTA),” katanya ketika dihubungi di sini hari ini.

Pada 9 April tahun lepas, Liow dan adiknya dihadapkan ke Mahkamah Sesyen Petaling Jaya, Selangor kerana didakwa menjadi ahli kumpulan jenayah terancang.

Liow yang merupakan pengasas Winner Dynasty Group berada dalam buruan berhubung sindiket Macau Scam selepas 68 ahlinya ditahan dalam Ops Pelican 3.0 Mac tahun lepas.

Pada 26 April tahun lepas, Istana Pahang membatalkan dan menarik semula Darjah Kebesaran Darjah Sri Sultan Ahmad Shah Pahang (SSAP) yang membawa gelaran Datuk Seri kepada Liow.


Gas Malaysia) melanjutkan pengecualian caj gas untuk pelanggan terpilih

KUALA LUMPUR, 3 Feb. – Gas Malaysia Bhd (Gas Malaysia) melanjutkan pengecualian caj gas asli untuk hospital kerajaan, kuarters kakitangan kerajaan terpilih dan perumahan awam dalam persekitaran Perintah Kawalan Pergerakan (PKP) yang berpanjangan.

Dalam satu kenyataan hari ini, Ketua Pegawai Eksekutif kumpulan Gas Malaysia Ahmad Hashimi Abdul Manap berkata, sebagai penyedia perkhidmatan penting, syarikat itu memainkan peranan penting dalam menyediakan langkah-langkah bantuan dan membantu mereka yang terjejas akibat pandemik COVID-19.

“Pengecualian dilanjutkan tiga bulan dari Januari hingga Mac, 2021 untuk membantu meringankan beban pelanggan membayar caj gas bulanan dan memberikan fleksibiliti kepada kepada mereka dalam waktu yang mencabar ini,” katanya.

Inisiatif tersebut disediakan Gas Malaysia Energy and Services Sdn Bhd yang dimiliki sepenuhnya Gas Malaysia adalah usaha berterusan daripada langkah-langkah bantuan COVID-19 sebelum ini yang memfokuskan kepada hospital kerajaan dan juga pelanggan kediaman dengan mensasarkan golongan B40 dan M40.


Malaysia kecam tindakan pelawak Singapura perlekeh Malaysia, persenda tragedi

KUALA LUMPUR, 7 Jun – Menteri Luar Datuk Seri Dr Zambry Abdul Kadir meluahkan rasa kesal, dan mengecam tindakan wanita bernama Jocelyn Chia melalui rakaman videonya yang secara jelas memperlekeh Malaysia serta mempersenda tragedi yang pernah melanda negara.

Zambry dalam kenyataan malam ini berkata tindakan itu langsung tidak menunjukkan sensitiviti dan empati terhadap rakyat Malaysia serta keluarga mangsa tragedi.

“Video ini juga jelas menggambarkan perilaku yang sangat bertentangan dengan nilai-nilai ketimuran negara Asia yang sememangnya terkenal dengan adab dan tatasusila.

Beliau berkata sebarang bentuk tindakan atau cubaan seperti ini diharap dapat dihentikan bagi memastikan rasa hormat pada mana-mana negara terus dipelihara.

Terdahulu tular di media sosial satu klip video memaparkan seorang pelawak wanita dari Singapura memperlekeh Malaysia dalam satu persembahan komediri bertajuk ‘Singapore vs Malaysia’ yang diadakan di New York, Amerika Syarikat, baru-baru ini.


Senarai timbalan menteri diumum malam ini – PM Anwar

Anwar berkata beliau akan menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada petang ini bagi mempersembahkan senarai nama berkenaan.

“Saya akan menghadap Yang di-Pertuan Tuanku (Agong) pada petang ini dan Insya-Allah pada 8.15 malam kita umumkan nama-nama timbalan menteri,” katanya kepada pemberita selepas menunaikan solat Jumaat di Masjid Jamek Kampung Baru di sini hari ini.

Media melaporkan Anwar dijadual menghadap Al-Sultan Abdullah pada petang ini bagi memaklumkan senarai timbalan menteri yang bakal dilantik menyertai pentadbiran Kerajaan Perpaduan yang diterajuinya.

Terdahulu, Perdana Menteri menyantuni pengunjung dan makan tengah hari di sebuah restoran berdekatan Masjid Jamek Kampung Baru pada 12.40 tengah hari sebelum menunaikan solat Jumaat.

Anwar yang berbaju Melayu berwarna biru lengkap bersamping, tiba di masjid berkenaan pada kira-kira 1 tengah hari, diiringi Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar dan Ahli Parlimen Titiwangsa Datuk Seri Johari Abdul Ghani.

Beliau juga sempat menyantuni para jemaah sebelum masuk ke dewan solat masjid berkenaan untuk mendengar khutbah bertajuk ‘Zakat Diperkasa, Asnaf Terbela’ yang dibacakan Imam Masjid Jamek Kampung Baru, Azizi Ab Hamid dan menunaikan solat Jumaat.

Azizi dalam khutbahnya berkata dalam mendepani ketidakstabilan ekonomi global, masyarakat Islam tidak seharusnya melupakan peranan penting zakat bagi merancakkan kembali ekonomi umat Islam.

“Ibadah zakat seperti zakat fitrah, zakat harta dan zakat pendapatan bukan sahaja salah satu bentuk penyucian jiwa dan harta bahkan ia berupaya memupuk semangat persaudaraan dan kasih sayang di antara golongan kaya dan miskin.

“Kikislah sifat bakhil di dalam diri dan tingkatkan kepekaan kita terhadap masyarakat di sekeliling kita agar mereka yang memerlukan dapat terus dibantu melalui zakat yang kita keluarkan,” katanya.

Justeru, Azizi menasihati masyarakat Islam supaya segera menunaikan kewajipan zakat melalui pelbagai saluran disediakan dalam meraih keredaan Allah SWT dan demi manfaat asnaf serta golongan yang amat memerlukan bantuan.


SOP baharu Umrah dimuktamad selepas diperhalusi dan dipersetujui – Nancy

Beliau berkata SOP berkaitan kuarantin jemaah umrah adalah antara perkara yang sedang diteliti dengan mendapatkan pandangan daripada Kementerian Kesihatan (KKM), Agensi Pengurusan Bencana dan Kementerian Kewangan kerana urusan kuarantin bukan di bawah bidang kuasa kementeriannya.

“Pihak MOTAC (Kementerian Pelancongan, Seni dan Budaya) telah menyiapkan SOP terbabit namun kita perlukan input seperti dari KKM,” katanya dalam sidang media selepas majlis penyerahan Busana Tradisional Malaysia di sini hari ini.

Semalam kerajaan mengumumkan umat Islam di negara ini boleh kembali mengerjakan ibadah umrah mulai 8 Feb ini selepas ditangguhkan sementara pada 8 Jan lepas susulan peningkatan varian Omicron COVID-19 dalam kalangan jemaah.

Mengenai tuntutan ganti rugi jemaah umrah yang terkesan akibat penangguhan tersebut, Nancy berkata pihaknya sedang mengadakan sesi perbincangan Lembaga Tabung Haji (TH) berkaitan mekanisme pembayaran.

Terdahulu dalam ucapannya sempena majlis tersebut, Nancy berkata inisiatif Diplomasi Budaya Bagi Memperkasakan Aktiviti Seni, Budaya dan Warisan Negara itu merupakan program kerjasama dengan Kementerian Luar bertujuan mempromosikan budaya Malaysia di semua kedutaan di luar negara.

Beliau berkata lima set busana tradisional Malaysia akan diserahkan ke 10 pejabat kedutaan dan pesuruhjaya tinggi Malaysia antaranya di Paris, London, Bangkok, Tokyo dan Beijing.

“Besar harapan MOTAC agar program diplomasi budaya ini akan meningkatkan penghayatan dan peranan duta-duta Malaysia di luar negara bagi mempromosikan seni serta budaya negara. Ia juga dapat mengukuhkan kolaborasi budaya dengan negara luar,” katanya. – BERNAMA


Ketua Pemuda UMNO Tampin meninggal dunia

SEREMBAN 9 Nov – Ketua Pemuda UMNO Bahagian Tampin Muhammad Hafez Hezmi, 38, meninggal dunia dipercayai akibat serangan jantung di kediamannya di Krubong, Melaka kira-kira pukul 2.30 pagi tadi.

“Saya dapat maklumat Muhammad Hafez telah pergi awal pagi tadi, satu berita yang mengejutkan kerana kali terakhir saya jumpa dia semalam sewaktu penamaan calon pada Pilihan Raya Negeri Melaka, arwah nampak sihat.

“Malam tadi pun saya dimaklumkan arwah sempat mengadakan perbincangan bersama jentera UMNO Bahagian Tampin, ia satu kehilangan besar kepada parti,” katanya.

Mohd Zaidy berkata Allahyarham merupakan seorang yang sangat berjasa dalam UMNO dan sentiasa aktif berkhidmat memberi bantuan kepada rakyat khususnya di Bahagian Tampin.

Muhammad Hafez sebelum ini pernah memegang beberapa jawatan dalam politik dan pertubuhan bukan kerajaan termasuk Pengerusi Belia 4B Pekan Gemas sejak 2004.

Dalam pada itu, Ketua Pemuda UMNO Datuk Asyraf Wajdi Dusuki menerusi catatan dalam Facebooknya turut melahirkan rasa dukacita atas pemergian Allahyarham.- BERNAMA


Pemuda pecut kereta di SJR, rupanya panik lesen memandu tamat tempoh

SEPANG 14 Jun – Akibat panik kerana lesen memandu telah tamat tempoh, seorang pemuda bertindak melarikan diri ketika melalui sekatan jalan raya (SJR) di KM47.8 Lebuhraya Damansara-Puchong dari arah Puchong Cyberjaya ke Dengkil, Sabtu lalu.

Dalam kejadian kira-kira 11.30 pagi itu, lelaki berusia 21 tahun yang memandu kereta jenis Toyota Lexus berwarna hitam, tidak memberhentikan kenderaan apabila diarahkan oleh polis sebaliknya memecut laju dan hampir melanggar anggota bertugas di SJR tersebut.

Perbuatan lelaki berkenaan yang tidak memberhentikan kenderaan ketika melalui SJR itu, telah dirakam oleh pengguna jalan raya dan video berdurasi 30 saat memaparkan kejadian itu telah tersebar di laman sosial.

Ketua Polis Daerah Sepang Asisten Komisioner Kamarul Azran Wan Yusof berkata, susulan tersebarnya video kejadian itu, seorang lelaki berusia 31 tahun yang merupakan pemilik kenderaan terbabit, telah hadir ke Balai Polis Trafik Sepang pada jam 6.30 petang semalam bagi membantu siasatan dan memaklumkan ketika kejadian, kereta tersebut dipandu adiknya yang berusia 21 tahun.

“Takut dimarahi abangnya kerana memandu kenderaan dengan lesen tamat tempoh punca tidak berhenti semasa pemeriksaan. Lesen memandu lelaki berkenaan tamat pada 9 Jan lalu,” katanya dalam satu kenyataan hari ini.

Wan Kamarul Azran berkata, pemandu kenderaan ketika kejadian telah hadir ke Balai Trafik Sepang pada jam 8 malam hari sama, dan ujian saringan air kencing terhadapnya adalah negatif.

Beliau berkata satu saman telah dikeluarkan atas kesalahan memandu kenderaan dengan lesen tamat tempoh dan kertas siasatan akan dirujuk kepada Timbalan Pendakwa Raya.

Sejak Sabtu, video berdurasi 30 saat memaparkan tindakan pemandu Toyota Lexus tidak memberhentikan ketika melalui SJR tular di laman sosial dan ia mendapat reaksi daripada warganet.


Pukul anak guna penyangkut baju, bapa pelakon remaja direman empat hari

SHAH ALAM, 13 September – Bapa kepada pelakon remaja perempuan yang sebelum ini didakwa membabitkan kes serangan seksual, hari ini direman sekali lagi bagi membantu siasatan memukul anaknya itu menggunakan penyangkut baju.

Ketua Polis Selangor Datuk Arjunaidi Mohamed berkata tempoh reman empat hari terhadap suspek berusia 43 tahun itu diperoleh selepas permohonan dilakukan di Mahkamah Majistret di sini pagi tadi.

“Siasatan dilakukan mengikut Seksyen 31 (1) (A) Akta Kanak-Kanak 2001,” katanya pada pemberita selepas program Townhall Polis Selangor di Ibu Pejabat Polis Kontinjen (IPK) Selangor.

Semalam, Ketua Polis Daerah Shah Alam ACP Mohd Iqbal Ibrahim memaklumkan lelaki tersebut yang ditahan minggu lepas, dirujuk ke Ibu Pejabat Polis Daerah (IPD) Shah Alam susulan laporan dibuat mangsa pada 8 Sept lepas yang mendakwa dipukul menggunakan penyangkut baju pada 2014.

Sebelum ini, bapa kandung kepada pelakon remaja perempuan itu ditahan polis pada 2.25 petang 6 Sept lalu di Kedah susulan laporan polis dibuat anaknya itu membabitkan kes serangan seksual, pengabaian dan memiliki bahan lucah.

Dalam perkembangan lain, Arjunaidi berkata pihaknya berjaya menahan tiga lelaki yang disyaki menyamun dan mencuri kenderaan mewah di sebuah rumah di Pulau Indah, Klang dekat sini kurang daripada 24 jam selepas kejadian tersebut semalam.

Katanya kesemua suspek berusia 30 hingga 40 tahun itu ditahan pada 8.30 malam di sekitar Damansara selepas melakukan perbuatan berkenaan pada 10.15 pagi hari sama.

“Siasatan awal mendapati kejadian curi kereta itu bermula di Klang sebelum penangkapan dilakukan di sekitar Damansara. Semakan yang dilakukan menunjukkan mereka ini mempunyai banyak rekod jenayah,” katanya.

Terdahulu, tular rakaman televisyen litar tertutup (CCTV) berdurasi satu minit 14 saat yang memaparkan tiga lelaki keluar dari sebuah rumah sebelum menaiki sebuah kereta sedan serta memandu keluar sebuah kereta mewah berwarna putih dari kawasan perumahan.


Agong berbuka puasa bersama 1,600 umat Islam

BUKIT PALAH 22 April – Seramai 1,600 umat Islam diraikan dalam Majlis Berbuka Puasa bersama Yang di Pertuan Agong (YDPA) Al Sultan Abdullah Ri’ayatuddin Al-Mustafa Billah Shah di Dataran Pusat Islam, di sini sebentar tadi.

Raja Permaisuri Agong Tunku Azizah Aminah Maimunah Iskandariah dan puteri bongsu baginda Tengku Puteri Raja Tengku Puteri Afzan Aminah Hafidzatullah turut meluangkan masa berbuka puasa pada majlis itu.

Ketibaan Al Sultan Abdullah pada jam 7 malam disambut Yang di-Pertua negeri, Tun Seri Setia Mohd Ali Mohd Rustam, Ketua Menteri Datuk Seri Utama Sulaiman Md Ali dan barisan EXCO kerajaan negeri.

Turut diraikan dalam program sama adalah 200 asnaf termasuk anak yatim dibawah kendalian Majlis Agama Islam Melaka (MAIM) dan barisan guru Sekolah Rendah Agama (SRA) serta Tadika Jabatan Agama Islam Melaka (JAIM).


PGA8 rampas tembakau bernilai lebih RM600,000 di Kota Bharu

KOTA BHARU, 18 Mei – Sebanyak 4,050 kilogram (kg) tembakau bernilai RM607,500 dirampas dalam serbuan oleh Batalion 8 Pasukan Gerakan Am (PGA8) di sebuah stor di Kampung Chempaka di sini, petang semalam.

Komander Briged Tenggara PGA Datuk Abu Hasan Ahmad Safar berkata serbuan dilakukan selepas anggota risik pasukan itu menerima maklumat dan membuat pemerhatian di kawasan disyaki.

Beliau berkata selepas pemerhatian selama 30 minit dilakukan dan didapati tiada sesiapa yang muncul, anggota PGA8 bertindak memecahkan stor untuk pemeriksaan.

“Setelah pintu stor dapat dibuka anggota PGA8 telah masuk ke dalam stor dan telah menjumpai 405 bungkusan tembakau yang setiap satunya seberat 10 kg dipercayai diseludup dari negara jiran.

“Kesemua bungkusan tembakau itu kemudiannya dirampas kerana tiada siapa datang menuntut dan dibawa balik ke Balai Polis Kubang Kerian untuk tindakan selanjutnya,” katanya dalam satu kenyataan hari ini.

Jelasnya, kesemua tembakau itu telah diserahkan kepada pihak Lembaga Kenaf dan Tembakau Negara (LKTN) untuk siasatan lanjut mengikut Sekyen 52 (1) Akta Lembaga Kenaf dan Tembakau Negara 2009.


Tutup rundingan, Muhyiddin umpama derhaka kepada Agong – Dr Akmal

AYER KEROH 23 November – Keengganan Pengerusi Perikatan Nasional (PN), Tan Sri Muhyiddin Yassin membuka pintu rundingan dengan Pakatan Harapan (PH) ternyata mengeruhkan keadaan dan digambarkan seakan menderhaka ke atas titah Yang di-Pertuan Agong.

Naib Ketua Pemuda UMNO Melaka, Dr. Muhamad Akmal Saleh berkata, ia berikutan parti itu lebih mementingkan kepada agenda politik daripada kepentingan rakyat sehingga sanggup membelakangkan perintah Al-Sultan Abdullah Ri’ayatuddin Al-Mustafa Billah Shah.

“Titah perintah Yang di-Pertuan Agong kepada kedua gabungan ini untuk penubuhan kerajaan perpaduan perlu dijunjung dengan penuh taat setia kerana agenda yang lebih besar iaitu kepentingan rakyat Malaysia perlu diutamakan.

“Kebijaksanaan Tuanku yang sentiasa meletakkan kepentingan rakyat melebihi segalanya wajar dihormati dan dipatuhi oleh kedua PH dan juga PN. Gabungan ini perlu segera mencari titik persamaan untuk segera menyelesaikan kemelut yang kini telah menjadi permasalahan negara.

“Saya menyeru dan memohon kepada PN dan juga PH kekal setia sebagai rakyat terhadap Raja untuk segera duduk berunding selari dengan titah perintah Tuanku Agong bagi menyelesaikan permasalahan yang semakin meruncing ini,” katanya dalam kenyataan dikeluarkan, hari ini.

Dalam pada itu beliau berkata, PN dan PH yang diberi mandat rakyat perlu menunaikan janji mereka dan meletakkan kepentingan rakyat dan pembangunan negara sebagai agenda utama mereka.

Ujarnya, dua gabungan teratas dalam kutipan kerusi wajar mengadakan perbincangan bagi tujuan menubuhkan Kerajaan Persekutuan dan tidak wajar melengahkan perbincangan ini kerana agenda pembangunan negara serta pembelaan rakyat semakin tertangguh selagi tiada sebuah kerajaan mentadbir negara.

“Sekarang bukanlah waktu untuk mempamer ego atau kekuatan politik parti masing-masing tetapi ini adalah masa untuk menunaikan janji yang mereka berikan kepada rakyat ketika kempen tempoh hari.

“Apa jua alasannya, adalah tidak wajar untuk sesiapa menderhaka ke atas titah perintah Tuanku Agong dan kedua gabungan ini perlu segara mengadakan perbincangan bagi menubuhkan Kerajaan Perpaduan seperti yang telah diperintahkan sebelum ini,” katanya.


ATM rampas 402 kilogram syabu bernilai RM16.08 juta di Kelantan

PASIR MAS 9 Feb. – Angkatan Tentera Malaysia (ATM) menggagalkan cubaan menyeludup dadah selepas merampas 402 kilogram (kg) syabu dianggarkan bernilai RM16.08 juta di Kampung Lubok Stol, Rantau Panjang di sini semalam.

Panglima 8 Briged Brigedier Jeneral Zamsari Abu Hassan berkata, pasukan rondaan daripada Batalion Ke-4 Rejimen menjumpai dadah berkenaan di dalam 10 guni hitam berlabel teh jenama ‘Guanyinwang’ yang ditinggalkan dua individu mencurigakan di tebing Sungai Golok, kira-kira 10 pagi.

“Bagaimanapun, kedua-dua individu itu terus melarikan diri ke sebelah Thailand dengan menggunakan bot selepas menyedari kehadiran pasukan rondaan di tebing sungai berkenaan dan identiti mereka juga tidak dapat dikenal pasti.

“Kesemua barangan rampasan ini akan diserahkan kepada Ibu Pejabat Polis Daerah Pasir Mas untuk siasatan lanjut,” katanya pada sidang media di Ibu Pejabat Polis Daerah (IPD) Pasir Mas di sini, malam tadi.

Menurut Zamsari, barangan rampasan itu dipercayai diseludup dari Thailand dan ia adalah rampasan terbesar dilakukan menerusi Op Benteng Zon Utara (Kawasan Op Merpati) Markas 8 Briged Kelantan, setakat ini.

Katanya, kejayaan rampasan itu memberi impak signifikan terhadap kejayaan keseluruhan Op Benteng dalam memperkukuhkan sempadan negara ketika pandemik COVID-19 sejak tahun lepas.

“Ia juga adalah selari dengan hasrat Panglima Tentera Darat (PTD) melalui Perintah Ulung PTD dalam menentukan sesuatu operasi itu dilaksanakan dengan baik dan efektif,” katanya.

Beliau turut menyeru penduduk setempat serta semua agensi berkaitan agar terus berkongsi maklumat dan berganding bahu untuk mencegah sebarang bentuk jenayah rentas sempadan.


Melaka United ‘beraya’ di Alor Setar

KELAB Bolasepak Melaka United meraih kemenangan kedua berturut-turut dalam aksi Liga Super selepas berjaya menewaskan Kedah Darul Aman (KDA FC) di Stadium Darul Aman sebentar tadi.

Pada minit ke-37, Melaka selaku pasukan pelawat sekali lagi ketinggalan apabila Syafiq Ahmad menjaringkan gol kedua untuk meletakkan Kedah di depan pada separuh masa pertama.


7,000 anggota bomba didaftar dalam fasa 1 Program Imunisasi COVID-19 Kebangsaan

PUTRAJAYA 2 Mac. – Seramai 7,000 petugas barisan hadapan dalam kalangan anggota bomba telah didaftarkan untuk menerima vaksin dalam Fasa Pertama Program Imunisasi COVID-19 Kebangsaan, kata Menteri Perumahan dan Kerajaan Tempatan Datuk Zuraida Kamaruddin.

Katanya program vaksinasi untuk petugas barisan hadapan bomba akan dijalankan secara berperingkat bermula Jumaat ini, dengan beliau serta Ketua Pengarah Bomba dan Penyelamat Datuk Seri Muhammad Hamdan Wahid akan menerima suntikan vaksin itu pada hari berkenaan.

Beliau yang ditemui media selepas merasmikan Hari Landskap Negara 2021, di sini, hari ini berkata ketika ini terdapat kira-kira 14,000 anggota bomba di seluruh negara.

Pelaksanaan Program Imunisasi COVID-19 Kebangsaan bertemakan ‘Lindung Diri, Lindung Semua’ dalam tiga fasa bermula 24 Februari lalu untuk memastikan sekurang-kurangnya 80 peratus penduduk dewasa Malaysia menerima vaksin COVID-19 menjelang Februari 2022.


Selebriti antarabangsa ‘berkampung’ di Melaka promosi TMM2024

BANDA HILIR 28 April – Seramai 42 peserta Program Miss and Mister Celebrity International 2023 akan ‘berkampung’ selama dua hari di Melaka bermula hari ini dan esok.

Pengarah International Celebrity Pageant Group Sdn Bhd, Lennard Tan Xiang Guang berkata pihaknya memilih Melaka sebagai destinasi menjalankan program terbabit bersempena Tahun Melawat Melaka 2024 (TMM2024).

“Kesemua peserta ini merupakan selebriti di negara masing-masing dan mereka akan membantu untuk mempromosi Melaka bersempena Tahun Melawat Melaka pada tahun hadapan menerusi platform sosial media masing-masing

“Kerana peserta-peserta ini ada diantara mereka adalah pempengaruh (influencer), model terkenal dan artis yang mempunyai jutaan pengikut di laman sosial,” katanya.

Lennard Tan berkata demikian ketika ditemui pada Majlis Meet and Greet Miss and Mister Celebrity International 2023 di Perkarangan Pejabat Pelancongan Negeri, Jonker Walk, di sini hari ini, yang turut dihadiri Ketua Menteri, Datuk Seri Ab Rauf Yusoh.

Hadir sama, Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana negeri, Datuk Rais Yasin dan Exco Pelancongan, Seni Warisan dan Budaya negeri, Datuk Abdul Razak Abdul Rahman.

Mengulas lanjut, Lennard berkata pihaknya turut mengucapkan penghargaan terima kasih kepada Kerajaan Negeri Melaka yang menyambut baik ketibaan 42 peserta program tersebut.

Jelasnya, kehadiran pemimpin utama negeri ke majlis tersebut merupakan satu penghargaan besar buat mereka dan akan membantu untuk mempromosi negeri itu untuk menarik lebih ramai pelancong pada TMM2024.

“Kita juga mendapat kerjasama dari pihak Tourism Malaysia dan Malaysia Airline bagi program ini sekali gus dapat membantu mempromosi Melaka meskipun dalam masa yang singkat,” katanya.


Honda Malaysia panggil balik 702 unit kenderaan sebagai langkah berjaga-jaga

Dalam kenyataan hari ini, katanya sebanyak 630 unit City Hybrid 2021 sedang dipanggil balik untuk menggantikan kamera Sistem Bantuan Pemanduan Termaju (ADAS) yang dipasang pada cermin depan berikutan kamera tersebut mungkin tidak berfungsi dengan baik dan menyebabkan ADAS tidak diaktifkan semasa memandu.

“Sementara itu, 72 unit Civic 2022 turut terlibat (untuk dipanggil balik) sebagai langkah membaiki titik kimpalan pada pelaras gelongsor di tempat duduk pemandu.

“Ini mungkin menyebabkan kerusi pemandu tidak berada dalam kedudukan tetap semasa memandu dan boleh memberi kesan kepada perlindungan tali pinggang kaledar pemandu,” kata Honda Malaysia.

Menurut syarikat itu, pemeriksaan, pembaikan dan penggantian bagi bahagian yang terjejas adalah percuma, manakala semua kos berkaitan aktiviti memanggil balik ini akan ditanggung oleh Honda Malaysia.

“Honda Malaysia meminta pelanggan untuk memuat turun dan mengemas kini butiran mereka melalui aplikasi mudah alih HondaTouch untuk pengesahan lanjut dan akan dimaklumkan menerusi surat pemberitahuan, atau mereka juga boleh menghubungi mana-mana pengedar sah Honda.

“Kami memohon maaf berikutan kesulitan yang dialami pelanggan terbabit dan memberi jaminan bahawa model dalam pengeluaran dan penjualan semasa lain adalah tidak terjejas,” katanya.

Pemilik kenderaan boleh mendapatkan maklumat atau menyemak status kenderaan mereka berhubung langkah memanggil balik ini dengan menghubungi talian bebas tol Honda Malaysia 1-800-88-2020 atau melayari productrecall.honda.com.my.


Kapten, anak kapal didakwa seludup rokok RM47.1 juta di Pontian

PONTIAN 22 Mac. – Seorang kapten kapal dan anak kapal mengaku tidak bersalah di Mahkamah Majistret di sini hari ini, atas pertuduhan menyeludup pelbagai jenis rokok bernilai RM47.1 juta, awal bulan ini.

Myint Aung, 55, warga Myanmar dan Seah Tien Lye, 48, warga Singapura, membuat pengakuan itu di hadapan Majistret Nur Azzuin Abdul Moati.

Kedua-dua mereka dituduh melakukan perbuatan itu ketika berada di dalam Kapal MV Chita di kedudukan jarak tiga batu nautika barat daya, Pulau Kukup, kira-kira 8.15 malam, 8 Mac lepas.

Mereka didakwa menyeludup rokok berjenama U2 Merah, Ran Bold, D-Gi Full Flavour, D-Gi Menthol dan La Light/ Merah yang merupakan barangan tertakluk pengimportannya di bawah Perintah Kastam (Larangan Mengenai Import) 2017 (P.U. (A) 490.

Pertuduhan mengikut Seksyen 135(1)(a) Akta Kastam 1967 dan dibaca bersama Seksyen 34 Kanun Keseksaan yang boleh dihukum di bawah Seksyen 135(1)(iii)(aa) akta sama yang boleh didenda tidak kurang 10 kali ganda amaun duti kastam dan tidak lebih 20 kali ganda amaun duti kastam atau dipenjara tidak lebih tiga tahun atau kedua-duanya sekali jika sabit kesalahan.

Mahkamah menetapkan jaminan RM20,000 untuk setiap seorang dengan dua penjamin warga tempatan, berserta dengan syarat tambahan iaitu pasport antarabangsa diserahkan kepada mahkamah dan mereka juga perlu melaporkan diri di balai polis berhampiran setiap Isnin sehingga kes selesai.

Sementara itu, pertuduhan terhadap sembilan lagi anak kapal sama berusia antara 22 hingga 46 tahun terpaksa ditangguhkan ke tarikh sama (21 April) bagi mendapatkan jurubahasa Myanmar ekoran kesemua tertuduh adalah warga negara itu dan tidak memahami Bahasa Inggeris dan Bahasa Melayu.

Kes dikendalikan oleh Timbalan Pendakwa Raya Dewi Jasmine Amalina Ahmad manakala kedua-dua tertuduh diwakili Mohd Hamizi Mohd Yusof dan Ahmad Khairuddin Khalid.


COVID-19: 691 kes positif direkodkan hari ini

KUALA LUMPUR 10 Okt. – Sebanyak 691 kes baharu positif COVID-19 direkodkan hari ini, sekali gus menjadikan ia angka harian tertinggi penularan wabak berkenaan negara ini.

Menurut Pengarah Kesihatan, Tan Sri Dr Noor Hisham Abdullah, dari jumlah itu 688 kes merupakan penularan tempatan dan tiga kes merupakan kes import.

Jelasnya, Kedah merekodkan kes baharu tertinggi dengan 397 kes, diikuti Sabah 219 kes, Selangor 38 kes, Perak (8 kes), Negeri Sembilan (7 kes), Wilayah Persekutuan Kuala Lumpur (4 kes), Johor (6 kes), Sarawak (3 kes), Pulau Pinang (3 kes), Putrajaya (1 kes), Terengganu dan Labuan masing-masing dengan satu kes.

Dalam pada itu, 2,936 kes aktif direkodkan dengan 31 darinya dirawat di unit rawatan rapi (ICU) dan lapan kes memerlukan bantuan pernafasan.


Polis bina khemah atas bukit, mudahkan pelajar akses internet

RANAU, 31 Jan. – Ibu Pejabat Polis Daerah (IPD) Ranau mengambil inisiatif membersihkan kawasan dan membina khemah di atas bukit setinggi 100 meter di Kampung Paus di sini bagi membantu pelajar mendapatkan capaian Internet untuk mengikuti Pengajaran dan Pembelajaran di Rumah (PdPR).

Ketua Polis Daerah Ranau Deputi Superintendan Sammy Newton berkata, ketiadaan isyarat Internet yang baik di kampung itu menyukarkan pelajar mengikuti sesi PdPR, justeru pihaknya menyediakan khemah di atas bukit yang juga di dalam ladang kelapa sawit bagi memberi manfaat kepada lebih 30 pelajar di kampung itu.

“Semua peralatan khemah lengkap dengan meja dan kerusi adalah sumbangan daripada pegawai dan anggota IPD Ranau selain menyumbangkan pelitup muka, cecair pensanitasi tangan dan bakul makanan untuk pelajar di situ,” katanya kepada Bernama.

Sammy berkata Kampung Paus terletak kira-kira 70 kilometer dari Pekan Ranau dan lebih 20 kilometer dari jalan utama, sehubungan itu bagi memastikan keselamatan pelajar di khemah berkenaan rondaan pemantauan polis dari IPD Ranau juga dijalankan.

Bersesuaian dengan tema ‘Polis dan Masyarakat Berpisah Tiada’, Sammy berkata khemah berkenaan dibina pada Jumaat lepas hasil gotong-royong petugas di IPD Ranau bagi menyediakan keselesaan kepada pelajar dan secara tidak langsung memberi kelegaan kepada ibu bapa pelajar di kampung berkenaan.

Sementara itu, Pengarah Jabatan Pendidikan Negeri Sabah Datuk Dr Mistirine Radin memuji usaha IPD Ranau yang turut membantu melancarkan proses PdPR meskipun kekangan capaian kemudahan Internet.

Beliau berkata bantuan itu sangat diperlukan oleh pelajar yang sanggup ke lokasi bagi memudahkan mereka mendapat talian Internet dan pesanan pembelajaran daripada guru sekolah.

“Dengan cara itu, pelajar dapat menerima dan menghantar semula latihan yang telah disemak oleh guru masing-masing melalui aplikasi WhatsApp yang paling popular digunakan pada masa kini,” katanya.


Orang Asli maut disyaki dipijak gajah liar di Mersing

JOHOR BAHRU 11 Feb. – Seorang lelaki Orang Asli maut disyaki dipijak seekor gajah liar di Hutan Simpan Sungai Teresap, Endau, dekat Mersing, semalam ketika keluar memancing ikan di kawasan itu.

Pengarah Perhilitan Johor Salman Saaban berkata pihaknya menerima laporan mengenai serangan gajah liar ke atas Din Janja, 61, yang tinggal di Kampung Orang Asli Labong, Endau, pada 12.15 tengah hari.

“Anak mangsa, Endra Din, 18, memaklumkan dia dan bapanya telah masuk ke Hutan Simpan Teresap pada kira-kira 8.30 pagi untuk memancing ikan. Dalam perjalanan, mereka terserempak dengan seekor gajah yang secara tiba-tiba menyerang mereka.

Salman berkata anak mangsa mendapatkan bantuan penduduk kampung pada kira-kira 10 pagi dan mangsa telah dibawa keluar dari hutan pada 12 tengah hari, namun disahkan meninggal dunia ketika dalam perjalanan ke klinik.

“Tinjauan kakitangan Perhilitan Mersing di lokasi kejadian bersama wakil Orang Asli mengesahkan terdapat kesan tapak kaki disyaki seekor gajah jantan, kesan tempat tidur gajah dan kesan pokok tumbang baharu disyaki dilakukan gajah tersebut.

“Gajah berkenaan dipercayai dari Taman Negara Endau Rompin dan merupakan gajah tunggal yang berpecah dari kumpulannya. Lokasi kejadian memang kawasan gajah-gajah liar merayau dan berkeliaran,” kata beliau.

Justeru katanya, pihak jabatan menasihati orang ramai yang berhasrat keluar memancing ke dalam hutan untuk lebih berhati-hati dan memastikan kawasan tersebut selamat untuk dimasuki.


Ibu bapa bimbang, tapi pelajaran perlu diutamakan

PAYA RUMPUT 21 Mac – Meskipun bimbang terhadap situasi terkini kes COVID-19 yang masih tinggi saban hari, rata-rata ibu bapa tetap yakin dengan pengurusan sekolah dalam menjamin keselamatan anak mereka.

Tinjauan Melaka Hari Ini (MHI) di Sekolah Kebangsaan (SK) Paya Rumput hari ini mendapati, rata-rata ibu bapa menghantar anak mereka yang memasuki Tahun Satu dengan pematuhan prosedur operasi standard (SOP) yang tinggi.

Turut kelihatan, pihak guru menyambut kehadiran murid di pintu pagar sekolah dengan ceria bagi memastikan SOP seperti mendaftar kemasukan menerusi aplikasi MySejahtera, semak suhu badan dan pemakaian pelitup muka dipatuhi.

Ibu kepada murid Tahun Satu, Shasha Nurhusna Kasim, 37, berkata dia sentiasa mengingatkan anak lelakinya untuk mengamalkan SOP dan penjarakan fizikal sepanjang berada di sekolah.

“Lagipun saya yakin pihak sekolah dan guru sudah ada untuk membantu dalam memantau murid-murid di sekolah dan saya berdoa semoga anak saya dilindungi,” katanya.

Suri rumah, Mazliana Mohd Akhiar, 45, berkata, dia sudah membuat persediaan awal sejak pertengahan tahun lalu untuk memastikan anaknya bersedia untuk memasuki Tahun 1 di sekolah dengan mematuhi SOP ditetapkan.

“Anak saya bangun awal hari ini kerana teruja, saya pun bangun awal untuk menyiapkan bekal bagi memastikan dia menikmati makanan bersih dan sihat pada waktu rehat.

“Saya yakin semuanya akan berjalan dengan lancar, saya harap anak saya dapat pelajari banyak perkara yang ibu bapa tidak dapat ajar seperti di sekolah,” katanya.


‘Denti’ dan ‘Frankie’ tangkas beraksi dalam operasi SAR gempa bumi Turkiye

GAZIANTEP (Turkiye), 14 Feb – Dua “hero Batang Kali” yang menyertai pasukan mencari dan menyelamat (SAR) negara ke Turkiye sentiasa bersedia mencurahkan tenaga mereka dan tidak gugup beraksi walaupun berada di negara ‘orang’.

Aksi lincah anjing pengesan milik unit K9 Jabatan Bomba dan Penyelamat Malaysia (JBPM) Denti dan Frankie ketika mengesan mangsa yang tertimbus di bawah runtuhan konkrit, memperlihatkan ketangkasan haiwan itu.

Keadaan cuaca yang amat sejuk serta berdebu tebal seakan tidak memberi apa-apa kesan kepada anjing jenis Labrador dan English Springer Spaniel yang menghidu di setiap rekahan dan lubang-lubang pada runtuhan untuk mengesan jika terdapat mangsa terperangkap.

Sambil mengibaskan ekor, kedua-dua anjing berkenaan terus fokus mendengar arahan pengendali masing-masing untuk ke kawasan mana yang perlu dihidu dan rekahan mana yang perlu dimasuki.

Pengendali haiwan tersebut, pegawai bomba Tony Albert Mani dan Y. Thibagaran bagaimanapun melahirkan sedikit kebimbangan kerana terdapat banyak benda tajam dan besi konkrit yang boleh mencederakan kaki dua ‘hero” itu.

Thibagaran yang mengendalikan Frankie berkata kedua-dua anjing berkenaan tidak menunjukkan sebarang masalah untuk menyesuaikan diri dengan cuaca di Nurdagi yang mencecah sehingga -10 Darjah Celsius, ketika waktu malam.

“Setakat ini, kedua-dua ekor anjing ini tidak mempunyai masalah dari segi kesihatan dan pemakanan, malah kedua-duanya dalam keadaan terbaik dan bersedia untuk turun ke lokasi pada bila-bila masa jika diperlukan,” katanya kepada Bernama.

Sejak awal operasi, Denti dan Frankie ditugaskan bersama pasukan MAS-01 SMART dan MAS-10 dalam operasi SAR di beberapa lokasi runtuhan bangunan kediaman dan hotel di sekitar bandar ini.

Dalam pada itu, Ketua Komander Pasukan Khas Operasi, Taktikal dan Penyelamat Malaysia (STORM) JBPM Ismail Abd Ghani berkata selain dua ekor anjing pengesan berkenaan, JBPM turut membawa peralatan khas untuk digunakan dalam misi SAR di Nurdagi antaranya, alat pengesan, alat pemotong besi keluli, penyendal, penampung beban sementara dan alat pemecah konkrit.

“Seramai 30 anggota JBPM dari seluruh negara terlibat dalam misi kali ini, melibatkan anggota STORM dan Pasukan Khas Pengurusan Bahan Berbahaya (HAZMAT) yang mempunyai kepakaran dalam melakukan kerja SAR dan EMRS,” katanya.

Gempa bumi besar berukuran 7.8 pada skala Richter yang melanda selatan Turkiye dan barat laut Syria, Isnin lepas telah meragut puluhan ribu nyawa.

Turkiye pada Selasa mengisytiharkan darurat selama tiga bulan di 10 wilayah iaitu Adana, Adiyaman, Diyarbakir, Gaziantep, Hatay, Kahramanmaras, Kilis, Malatya, Osmaniye dan Sanliurfa bagi memastikan misi SAR berjalan lancar.


Muhyiddin minta GLC pertimbang permohonan pengecualian bayaran sewa peniaga

KUALA LUMPUR 1 Mac. – Perdana Menteri Tan Sri Muhyiddin Yassin meminta agar syarikat berkaitan kerajaan (GLC) dapat mempertimbangkan permohonan pengecualian bayaran sewaan premis perniagaan GLC yang diduduki para peniaga.

“Saya terima banyak permohonan daripada peniaga-peniaga yang memohon dikecualikan bayaran sewaan premis GLC yang mereka duduki untuk berniaga,” katanya pada Majlis Amanat Perdana Setahun Malaysia Prihatin, hari ini.

“Laksanakan program tanggungjawab sosial korporat untuk membantu masyarakat yang susah. Inilah masanya untuk kita semua memberi kembali kepada masyarakat,” kata perdana menteri.

Pada masa yang sama, beliau turut mengucapkan jutaan terima kasih kepada pimpinan GLC yang telah menyokong segala usaha kerajaan dalam mengurus pandemik COVID-19 dan memulihkan ekonomi negara.


Kes Siti Bainun: Bella hadir di mahkamah untuk sesi pengecaman

KUALA LUMPUR, 17 Jun – Remaja perempuan sindrom down berusia 13 tahun yang dikenali sebagai Bella hadir di Mahkamah Sesyen di sini hari ini untuk sesi pengecaman oleh tiga saksi dalam perbicaraan kes pengasas Rumah Bonda Siti Bainun Ahd Razali yang didakwa mengabai dan menganiayanya.

Timbalan Pendakwa Raya Nor Azizah Mohamad memberitahu mahkamah, selain Bella terdapat lima lagi individu berumur antara tiga hingga 17 tahun hadir ke mahkamah bagi sesi pengecaman itu.

Sesi pengecaman itu akan dilakukan oleh tiga saksi iaitu pembantu pengurus syarikat Zurianty Sudin, 39, penghuni Rumah Bonda Yasmin Nahar Mahmood, 19, dan pegawai penyelidik undang-undang di sebuah firma guaman, Suhana Zam, 40.

Bella dibawa memasuki bilik saksi pada 9.50 pagi oleh pegawai Jabatan Kebajikan Masyarakat (JKM) dan disambut oleh peguam Datuk Khairul Anwar Rahmat yang dilantik oleh Pemangku Raja Johor Tunku Ismail Sultan Ibrahim selaku peguam pemerhati.

“Pihak peguam pemerhati merakamkan ucapan setinggi-tinggi terima kasih kepada JKM kerana telah melindungi dan menjaga anakanda Bella sehingga kembali sihat,” katanya.

Seramai lapan saksi pendakwaan telah memberi keterangan dalam kes itu dan hari ini Suhana, yang juga saksi pendakwaan kelapan akan menyambung keterangannya.

Siti Bainun, 30, mengaku tidak bersalah atas dua pertuduhan mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.

Dia didakwa melakukan perbuatan itu di sebuah kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001, yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.


JKPR: 214 permohonan koperasi diterima – Noh Omar

KUALA LUMPUR, 17 Mac – Sebanyak 214 permohonan koperasi diluluskan untuk menyertai Program Jualan Koperasi Prihatin Rakyat (JKPR) sehingga 31 Dis lepas dengan peruntukan lebih RM2.5 juta, Dewan Rakyat diberitahu hari ini.

Menteri Pembangunan Usahawan dan Koperasi Tan Sri Noh Omar berkata program JKPR adalah insentif jualan atau subsidi kepada koperasi yang menjalankan aktiviti peruncitan bagi mengurangkan harga barangan keperluan utama harian rakyat seperti gula, tepung, minyak masak, beras dan telur.

“Program ini juga antara lain untuk menggalakkan orang ramai berbelanja dan membeli barangan keperluan harian di kedai koperasi yang menawarkan harga berpatutan berbanding pasaran tempatan,” katanya pada Waktu Pertanyaan Menteri di Dewan Rakyat.

Beliau berkata demikian ketika menjawab soalan Datuk Seri Abdul Azeez Abdul Rahim (BN-Baling) yang ingin tahu langkah dan peranan kementerian itu dalam usaha membolehkan gerakan koperasi membantu menangani kos sara hidup dan harga barangan keperluan yang semakin meningkat.

Pada 30 Mac lepas, Kementerian Pembangunan Usahawan dan Koperasi (KUSKOP) melancarkan Pelan Transformasi Koperasi Malaysia 2021-2025 (TransKoM) sebagai dokumen strategik yang menggariskan langkah transformasi bagi memperkasa gerakan koperasi di negara ini.

Dalam pada itu, bagi membantu menangani isu kenaikan harga barangan, Noh berkata KUSKOP melalui Suruhanjaya Koperasi (SKM) turut melaksana Program Pemerkasaan Rantaian Bekalan Koperasi (SCOPE) sebagai usaha memastikan bekalan barangan keperluan pengguna dapat dibekalkan secara konsisten dengan harga berpatutan.

“Melalui program ini, koperasi akan berperanan sebagai pusat pengedaran atau pemborong yang akan membuat pembelian secara pukal seterusnya mengedarkan barangan tersebut kepada kedai runcit yang menjadi rangkaian mereka,” katanya.


Belanjawan 2023: fokus utama kedaulatan negara, kebajikan veteran

AYER KEROH 26 Februari – Peningkatan peruntukan RM17.7 bilion buat Kementerian Pertahanan adalah perkara yang dinantikan bagi memastikan kedaulatan negara dan kebajikan veteran Angkatan Tentera Malaysia (ATM) dapat terus dijamin.

Timbalan Menteri Pertahanan, Adly Zahari berkata, disamping menyentuh aspek kesiapsiagaan aset-aset pertahanan negara, belanjawan dibentangkan kali ini memperkenalkan pelbagai program buat veteran ATM.

“Bajet ini peningkatan daripada RM92 juta kepada RM118 juta akan diagihkan buat golongan veteran ATM adalah perkara yang dinantikan kerana kita memang mempunyai program kebajikan perumahan, kesihatan dan mengupayakan veteran ini.

“Antara perkara yang kita amat alu-alukan adalah inisiatif membangunkan ladang jagung untuk makanan ternakan yang diusahakan veterean menerusi kerjasama Lembaga Tabung Angkatan Tentera ini merupakan perkara yang sangat baik kerana kita dapat guna sediakan tenaga guna ini dengan (memperkenalkan) teknologi baharu melibatkan golongan veteran dan industri ini,” katanya.

Beliau berkata demikian pada sidang media selepas merasmikan Pusat Khidmat Rakyat Parlimen Alor Gajah di Kampung Gangsa, di sini, hari ini.

Dalam pada itu, beliau berkata bagi memastikan hasrat kerajaan terus berada pada landasannya pihaknya berharap agar kementerian-kementerian lain yang berkait dengan Kementerian Pertahanan dapat bekerjasama sewajarnya bagi memastikan usaha mendaulatkan dan menjaga keselamatan negara dapat dijalankan.


Tiket penerbangan mahal: Jangan ambil kesempatan musim perayaan – PM

Menurutnya berdasarkan laporan media, harga tiket berkenaan dikatakan naik sehingga 500 peratus pada musim perayaan, dan beliau menyifatkan ia sebagai ‘agak melampau’ kerana rakyat tidak mempunyai alternatif untuk ke negeri-negeri berkenaan selain dengan menaiki kapal terbang.

Sehubungan itu perdana menteri berkata beliau telah meminta Menteri Perdagangan Dalam Negeri dan Hal Ehwal Pengguna (KPDNHEP) Datuk Seri Alexander Nanta Linggi untuk meneliti jika berlaku perlanggaran di bawah Akta Kawalan Harga dan Antipencatutan (AKHAP) 2011 berhubung kenaikan harga itu.

“KPDNHEP perlu tegas terhadap mana-mana pihak, tidak kira syarikat besar atau kecil yang mengambil untung berlebihan di bawah AKHAP… tindakan segera perlu diambil untuk menjaga kepentingan rakyat. Kita tidak akan membiarkan peniaga mengambil kesempatan pada waktu (sambutan) Hari Raya atau puasa untuk memberi tekanan kepada rakyat,” katanya.

Beliau berkata demikian semasa berucap merasmikan pasar raya MG CoopMart milik Koperasi Pekebun Kecil Daerah Bera Berhad (Kopbera) dan Jualan Harga Murah Semarak Ramadan Keluarga Malaysia Parlimen Bera di sini hari ini.

Turut hadir Menteri Pembangunan Usahawan dan Koperasi Tan Sri Noh Omar, Presiden Angkatan Koperasi Kebangsaan Malaysia Berhad (Angkasa) Datuk Seri Dr Abdul Fattah Abdullah dan Pengerusi Kopbera Tahzir Husain.

Selain KPDNHEP, Ismail Sabri berkata beliau juga telah meminta Menteri Pengangkutan Datuk Seri Dr Wee Ka Siong untuk mencari jalan penyelesaian bersama dengan pengendali syarikat penerbangan bagi mengurangkan harga tiket, dan menurutnya beliau difahamkan pertemuan dengan pihak-pihak terlibat telah berlangsung.

Isu harga tiket penerbangan ke Sabah dan Sarawak menjadi tajuk perbualan hangat sejak kebelakangan ini apabila harga yang dipaparkan pada laman web syarikat penerbangan dikatakan meningkat sehingga RM2,000 bagi penerbangan dua hala ke Sabah atau Sarawak, iaitu peningkatan kira-kira 566 peratus berbanding kebiasaan sekitar RM300 bagi perjalanan sama.

Sementara itu Ismail Sabri berkata mesyuarat jawatankuasa khas tangani kos sara hidup pada Jumaat ini akan meneliti cadangan beberapa kementerian khususnya KPDNHEP untuk memastikan harga barangan keperluan harian dijual pada harga munasabah dan tidak dinaikkan sewenang-wenangnya.

Mengulas mengenai kewujudan pasar raya oleh koperasi, Perdana Menteri menyatakan hasratnya untuk melihat lebih banyak koperasi menguasai rantaian peruncitan bagi memutuskan sistem orang tengah, yang akhirnya dapat membantu mengurangkan harga barang untuk manfaat pengguna.

Beliau berkata perkara itu tidak mustahil untuk dilakukan kerana jumlah koperasi di negara ini adalah besar, dan kerjasama erat antara koperasi membolehkan mereka terlibat di peringkat pengeluaran, pengedaran, pemborongan dan peruncitan.

‘Perjuangan’ mengatasi harga orang tengah bukan baru bagi Ahli Parlimen Bera itu, kerana ia telah mula dilakukannya sejak menjadi Menteri Pertanian dan Industri Asas Tani, malah beliau pernah mengisytiharkan 2014 sebagai tahun jihad untuk memerangi golongan berkenaan.

“Saya lancar jihad kerana kita tahu yang penentuan harga kadang-kadang dilakukan kumpulan kartel yang terdiri daripada orang tengah dan sebagainya. Waktu itu saya lihat sukarnya kehidupan nelayan yang selepas isyak menyabung nyawa turun ke laut, dan balik selepas subuh.

“Orang tengah menunggu di tepi pantai dengan seluar yang tidak basah pun, tetapi mereka yang untung manakala nelayan rugi kerana mereka mendapat harga murah (daripada orang tengah) dan pengguna juga rugi (kerana harga jualan tinggi),” kata Ismail Sabri. – BERNAMA


Aksi MU, Kedah ditunda lagi, venue ditukar ke Stadium Cheras

MELAKA 3 Okt. – Akasi Liga Super membabitkan Melaka United dan Kedah yang sepatutnya berlangsung esok dipinda sekali lagi kepada Isnin, 5 Oktober.

Menurut Ketua Pegawai Eksekutif MFL, Datuk Ab Ghani Hassan, venue perlawanan itu yang sebelum ini dijadual berlangsung di Stadium Darul Aman, Alor Setar juga telah berpindah ke Stadium Bolasepak Kuala Lumpur, Cheras.

Jelasnya, perkara itu diputuskan selepas mendapat permohonan Persatuan Bolasepak Melaka United (MUSA) dan kemudiannya dipersetujui secara bersama kedua-dua presiden iaitu Menteri Besar Kedah Muhammad Sanusi Md Nor dan Ketua Menteri Melaka, Datuk Seri Utama Haji Sulaiman Md Ali.

“Mereka bersetuju untuk meminda tarikh dan venue perlawanan yang dijadual di Stadium Darul Aman, Alor Setar ke Stadium Bolasepak Kuala Lumpur, Cheras disebabkan khuatir dengan keadaan COVID-19 di Kedah berada dalam paras yang membimbangkan.

“Jadi bagi memastikan kelancaran perlawanan itu, kedua-dua pasukan telah mencapai kata sepakat untuk mengadakan perlawanan di Kuala Lumpur pada 5 Oktober 2020,” katanya.

Terdahulu, MFL dalam satu kenyataan rasmi sebelum ini telah bersetuju untuk meminda tarikh perlawanan Kedah dan Melaka di Stadium Darul Aman, Alor Setar pada 2 Oktober 2020 kepada 4 Oktober 2020.

Keputusan itu dicapai apabila menerima permohonan daripada pasukan Melaka yang terpaksa menjalani proses kuarantin selepas pulang dari Sabah pada 28 September lalu.


Harga ayam dan telur dijangka diapungkan selepas Jun ini – Mohamad

KUALA LUMPUR, 21 Feb – Harga ayam dan telur dijangka diapungkan selepas Jun ini dalam usaha kerajaan memastikan masalah kekurangan bekalan makanan itu dapat diatasi, kata Menteri Pertanian dan Keterjaminan Makanan Datuk Seri Mohamad Sabu.

Beliau berkata harga ayam dan telur diapungkan supaya Kementerian Perdagangan Dalam Negeri dan Kos Sara Hidup (KPDN) dapat menilai serta mengawal harga barangan itu sama ada naik atau turun berbanding harga siling runcit semasa.

“Kita yakin Kementerian Pertanian dan Keterjaminan Makanan (MAFS) akan mencukupkan permintaan ayam dan telur (melalui pengapungan harga) dan sekarang pun sudah mencukupi cuma lima atau enam bulan lagi ia akan lebih cukup jika tidak berlaku perkara baharu yang tidak diingini (seperti bencana),” katanya ketika ditemu bual di pejabatnya di sini.

Januari lepas, Mohamad dilapor berkata MAFS sedang mengkaji keperluan mengapungkan harga telur di pasaran dan memberi subsidi bersasar kepada golongan B40 dan perkara ini melibatkan perbincangan dengan Kementerian Kewangan, Kementerian Ekonomi serta KPDN.

Harga siling runcit semasa bagi ayam standard adalah RM9.40 sekilogram manakala harga siling runcit telur bagi Gred A pada 45 sen sebiji, Gred B (43 sen sebiji) dan Gred C (41 sen sebiji), masing-masing di Semenanjung, sementara Langkawi, Sabah, Sarawak dan Labuan, harga maksimum kedua-dua makanan itu adalah berbeza mengikut zon dan daerah.

Mengulas berhubung jagung bijian iaitu makanan kepada ternakan ayam yang hampir 100 peratus diimport khas dari Argentina dan Brazil sehingga memberi kesan kepada harga ayam serta telur, Mohamad berkata kerajaan sedang menggalakkan penanaman bahan itu di Malaysia pada tahun ini bagi menangani isu kenaikan harga makanan.

“Dalam beberapa bulan lagi (tanaman jagung bijian) dah boleh memulakan hasil…dan sudah ada syarikat mahu melaksanakan (pembelian jagung bijian) seperti (model tanaman) Padiberas Nasional Berhad (Bernas),” katanya dan menambah kajian mengenai penanaman jagung bijian sedang giat dilaksanakan di Perlis.

Dalam pada itu mengulas mengenai Belanjawan 2023 yang akan dibentangkan Jumaat ini, Mohamad berharap agar jumlah peruntukan kepada MAFS tidak dikurangkan.

Beliau turut menjangkakan belanjawan yang akan dibentangkan Perdana Menteri Datuk Seri Anwar Ibrahim itu bakal berbentuk sederhana dengan berlandaskan konsep Malaysia Madani.

“Belanjawan 2023 lebih kepada kaedah untuk berjimat cermat namun (manfaat untuk) golongan B40 tidak akan dipotong…MAFS harap (peruntukan) sekiranya tidak ditambah, tetapi sekurang-kurangnya jangan ada potongan,” katanya.

Kerajaan pimpinan Datuk Seri Ismail Sabri Yaakob sebelum Pilihan Raya Umum ke-15 lepas, mengumumkan Belanjawan 2023 dengan peruntukan sebanyak RM372.3 bilion secara keseluruhan dan daripada jumlah itu, RM5.32 bilion diperuntukkan kepada Kementerian Pertanian dan Industri Makanan.


DUN Pantai Kundor: Tanjung Bruas Port raikan anak yatim, asnaf

PANTAI KUNDOR 27 APRIL – Tanjung Bruas Port tampil menghulurkan sumbangan bagi menceriakan sambutan Aidilfitri anak yatim dan golongan asnaf sekitar Dewan Undangan Negeri (DUN) Pantai Kundor.

Ahli Dewan Undangan Negeri (ADUN) Pantai Kundor, Tuminah Kadi berterima kasih kepada pertubuhan bukan kerajaan (NGO) dan badan korporat di negeri ini yang tampil membantu golongan kurang bernasib baik menerusi program tanggungjawab sosial korporat (CSR) dianjurkan khusus sepanjang Ramadan.

“Alhamdulillah, Kali ini hasil kerjasama Tanjung Bruas Port kita mengagihkan bantuan dalam bentuk kit makanan dan duit raya RM150 kepada 200 penerima.

“Ini menunjukkan kerajaan negeri dan masyarakat di Melaka amat prihatin dengan nasib golongan kurang berkemampuan,” katanya selepas menyempurnakan Program TBP Prihatin, Rezeki Dikongsi Bersama diadakan di JAPERUN Pantai Kundor, 23 April lalu.


Melaka salur RM2.5 juta bantu usahawan mikro

AYER KEROH 24 Jun – Sebanyak RM2.5 juta telah diperuntukkan Kerajaan Negeri bagi membantu perusahaan mikro, kecil dan sederhana (PMKS) untuk terus berkembang sejak tahun 2021 hingga 2023.

Ketua Menteri Datuk Seri Ab Rauf Yusoh berkata, bantuan itu disalurkan menerusi Dana Bantuan Kasih Niaga yang diuruskan oleh Unit Perancang Ekonomi Negeri Melaka.

“Sebanyak RM2 juta diperuntukkan dari tahun 2021 hingga 2022, seramai 2,000 usahawan mendapat manfaat dan menerima bantuan sebanyak RM1,000 diberikan secara one-off.

“Kerajaan Negeri akan memastikan peruntukan yang disalur kepada PMKS Negeri Melaka ini dapat memberi manfaat kepada seluruh ekosistem keusahawanan di Negeri Melaka,” katanya.

Beliau berkata demikian ketika berucap merasmikan Karnival Minggu PMKS 2023 Zon Selatan bersempena Minggu Usahawan Negara di Pasar Raya Mydin MITC, di sini, hari ini.

Hadir sama, Exco Pembangunan Usahawan, Koperasi dan Hal Ehwal Pengguna negeri, Allex Seah Shoo Chin; Exco Pelancongan, Warisan, Seni dan Budaya negeri, Datuk Abdul Razak Abdul Rahman; Exco Kesihatan, Sumber Manusia dan Perpaduan negeri, Ngwe Hee Sem dan Timbalan Exco Pembangunan Usahawan, Koperasi dan Hal Ehwal Pengguna negeri Tuminah Kadi @ Mohd Hashim.

Turut hadir, Timbalan Ketua Setiausaha (Pembangunan Usahawan) Kementerian Pembangunan Usahawan dan Koperasi (KUSKOP) Datuk Zamri Salleh; Timbalan Ketua Eksekutif SME Corp. Malaysia Zaky Moh dan lain-lain kenamaan.

Katanya, Kerajaan Negeri akan terus memperkasa PMKS agar kumpulan berkenaan terus berdiri teguh, berkembang maju dan kekal berdaya saing dalam menjadi tunjang ekonomi negara.

“Oleh itu, saya berharap seluruh agensi keusahawanan negeri dapat berganding bahu bersama dengan Kerajaan Negeri bagi memastikan setiap bantuan disalurkan dapat memberi impak maksimum kepada usahawan-usahawan di Negeri Melaka,” katanya.


Lelaki didakwa bunuh teman wanita hamil

Tertuduh yang berusia 20 tahun itu mengangguk faham selepas pertuduhan terhadapnya dibacakan di hadapan Majistret Siti Hajar Ali, namun tiada pengakuan direkodkan kerana kes bunuh berada di bawah bidang kuasa Mahkamah Tinggi.

Lelaki itu didakwa melakukan kesalahan bunuh terhadap seorang wanita berusia 21 tahun di Jalan Benteng Laut, Jalan Sungai Limau, di sini pada kira-kira 8.30 malam, 22 Mei, sehingga 8 pagi 23 Mei lepas.

Khairul Anuar memohon agar kes itu dipindahkan ke Mahkamah Tinggi secepat mungkin namun Majistret Siti Hajar berkata beberapa dokumen perlu diserahkan oleh pihak pendakwaan kepada mahkamah terlebih dahulu.

Terdahulu, tertuduh yang memakai kemeja-T kuning tiba di pekarangan mahkamah diiringi beberapa anggota polis dari Jabatan Penyiasatan Jenayah (CID) pada 8.55 pagi.

Media sebelum ini melaporkan perselisihan faham untuk menyembunyikan kehamilan di luar nikah dipercayai punca seorang pelayan restoran dibunuh secara kejam dengan ditikam, dikelar perut dan dibakar teman lelakinya di sekitar kebun kelapa sawit, Jalan Sungai Limau, di sini, 22 Mei lepas.

Ketua Polis Daerah Sabak Bernam Supt Agus Salim Mohd Alias dilaporkan berkata suspek yang merupakan bekas penuntut kolej membawa mangsa menaiki kereta dan bertengkar dengan wanita itu, sebelum mangsa dipukul di kepala lantas dibunuh di lokasi berkenaan sekitar 10 malam.


Pelabuhan Malaysia tidak berurusan secara langsung dengan pelabuhan Ukraine

KUALA LUMPUR 1 Mac – Pelabuhan-pelabuhan di Malaysia tidak berurusan secara langsung dengan mana-mana pelabuhan di Ukraine, sebaliknya, lebih menumpukan pelabuhan di Turki dan Malta 2, kata Menteri Pengangkutan, Datuk Seri Wee Ka Siong.

Beliau berkata justeru, kesan langsung akibat krisis Rusia-Ukraine yang masih diteliti pihaknya bukanlah dari segi impak ke atas pelabuhan tetapi terhadap perniagaan.

“Secara langsungnya kita tidak berurusan dengan pelabuhan di Ukraine, kecuali kita ada komitmen atau kesalinghubungan pelabuhan-kepada-pelabuhan…tetapi ini lebih kepada pelabuhan, dengan pelabuhan Turki dan Malta.

“Dalam soal ini kita masih lagi melihat kesannya, bukan kesan kepada pelabuhan…kita melihat kepada perniagaan dan kita kekal berpandukan Wisma Putra dan MITI (Kementerian Perdagangan Antarabangsa dan Industri),” katanya kepada pemberita selepas merasmikan Pameran serta Persidangan Pelabuhan dan Perkapalan ASEAN ke-19 di sini, pada Selasa.

Wee berkata Malaysia berpandukan dasar kerajaan yang sentiasa menghormati keluhuran Perlembagaan dan kedaulatan undang-undang selain apa juga komitmen negara kepada antarabangsa akan dipatuhi.

Selain itu, beliau juga berkata dua pelabuhan Malaysia berjaya menempa kedudukan sebagai antara 20 pelabuhan paling sibuk di dunia pada 2021.

“Pelabuhan Klang sebenarnya mampu mengatasi Pelabuhan Dubai dengan beza TEU (unit bersamaan dua puluh kaki) sebanyak 20,000 sahaja sekiranya negara tidak menghadapi kekangan akibat banjir pada hujung tahun lepas,” katanya.

“Jadi, sebab itulah kenapa ‘no shipping, no shopping’ (tiada penghantaran melalui kapal, tiada beli-belah). Ini merupakan sumbangan terbesar maritim di Malaysia,” katanya.

“Kita kena buat transformasi dari segi digitalisasi, dari segi pengoperasian, elektronik dan tanpa kertas serta pada masa sama mengurangkan masa menunggu dan lebih memfokuskan kelestarian alam sekitar,” katanya.

Secara berasingan, Pengerusi Persatuan Pemilik-Pemilik Kapal Malaysia (MASA) Mohamed Safwan Othman berkata persatuan menjangka kapal Rusia akan mendapat sekatan daripada banyak negara termasuk Amerika Syarikat.

“Kami sedang menunggu keputusan rasmi daripada kerajaan kita berhubung isu ini. Kami akan terus berbincang dengan Kementerian Pengangkutan mengenai perkara ini,” katanya sambil menambah Malaysia mengimport arang batu dari Rusia tetapi hanya kira-kira kurang lima peratus daripada jumlah import.

“Kami turut mengimport petroleum ditapis dan petroleum mentah dari Rusia dan kami mengeksport kebanyakan daripada petroleum mentah gred tinggi kami. Kami turut mengimport banyak jentera elektrik,” katanya.


Agong zahir pandangan parlimen boleh bersidang semasa darurat

Pengelola Bijaya Diraja Istana Negara Datuk Ahmad Fadil Shamsuddin berkata perkara itu termaktub dalam subperenggan 14(1)(b) Ordinan Darurat (Kuasa-Kuasa Perlu) 2021 yang menyatakan Parlimen hendaklah dipanggil, diprorog dan dibubarkan pada suatu tarikh sebagaimana difikirkan sesuai oleh Seri Paduka atas nasihat Perdana Menteri.

“Perlu ditegaskan di sini bahawa perkenan Seri Paduka Baginda kepada nasihat Perdana Menteri berkenaan Pengisytiharan Proklamasi Darurat pada 12 Jan 2021 adalah semata-mata sebagai langkah proaktif membendung gejala wabak COVID-19 yang telah meragut lebih 1,000 nyawa setakat ini,” menurutnya dalam kenyataan hari ini.

Terdahulu, beliau berkata Al-Sultan Abdullah berkenan menerima menghadap Yang Dipertua Dewan Negara Tan Sri Dr Rais Yatim dan Yang Dipertua Dewan Rakyat Datuk Azhar Azizan Harun di Istana Negara hari ini.

Dalam sesi menghadap itu, Seri Paduka menegaskan Malaysia sebagai sebuah negara yang mengamalkan sistem demokrasi berteraskan prinsip Keluhuran Perlembagaan, setiap cabang pentadbiran negara sama ada pihak Eksekutif, Kehakiman mahu pun Parlimen haruslah sentiasa akur kepada prinsip tersebut.


Ibu Fadillah Yusof meninggal dunia

PETRA JAYA 13 Jan. – Ibu kepada Menteri Kanan Kerja Raya, Datuk Seri Fadillah Yusof, iaitu Hajah Dayang Rosnah Abang Madeli, meninggal dunia pada usia 90 tahun di kediamannya di PJ Heights, Petra Jaya, Sarawak jam pada jam 6.39 petang tadi.

Menurut kenyataan di Facebook rasmi Fadillah Yusof sebentar tadi, jenazah Allahyarhamah akan dikebumikan esok di Tanah Perkuburan Islam Semariang, di sini.

“Jenazah Allahyarhamah akan disolatkan di Masjis Ikhwanul Islam, Taman Sukma jam 9.30 pagi esok, 14 Januari 2021 dan akan dikebumikan di Tanah Perkuburan Islam Semariang.


‘Lega bayaran lesen dikurangkan 50 peratus’ – Peniaga

DUYONG 25 Ogos – Peniaga kecil di bawah pentadbiran Majlis Bandaraya Melaka Bersejarah (MBMB) bersyukur diberikan pengurangan bayaran lesen sehingga 50 peratus dalam tempoh pandemik COVID-19 ini.

Peniaga Azlina Abdul,38, berkata jika sebelum ini dia perlu membayar lesen perniagaan sebulan lebih RM100 kini jumlah yang dikenakan hanya RM66.90.

“Akak niaga di Taman Seri Duyong dah 15 tahun…, bila waktu pandemik ini sambutan kurang sikit dan jualan popia basah cuma 300 biji berbanding sebelum ini 500 biji sehari.

“Alhamdulillah bila MBMB bagi diskaun bayaran lesen dapatlah peniaga kecil seperti saya ini bernafas sedikit, jika ikutkan sebulan hanya dalam RM22.30 kadar bayaran lesen ini,” katanya ketika ditemui MHI.

“Saya niaga sejak 2017, alhamdulillah walaupun dalam waktu pandemik rezeki sentiasa ada jualan air laris setiap hari dari jam 11 pagi hingga enam petang.

“Terima kasih juga pihak MBMB bagi ‘rebate’ sejak Jun lalu, saya hanya bayar lesen RM56 untuk tiga bulan, jika dikira hanya RM18.70 sahaja sebulan.

“Dulu saya niaga pasar malam lebih 22 tahun tapi niaga ayam goreng di sini baru dua tahun. Syukur biarpun dalam tempoh pandemik pelanggan yang datang masih ada.

“Cuma harap bayaran lesen dapat dikurangkan lagi, sekarang tiga bulan pakcik kena bayar dalam RM110, kalau dapat kurang lagi 50 peratus pun dah cukup,” katanya.


DUN Asahan: Peniaga pasar Ramadan terima lesen

ASAHAN 5 April – Ahli Dewan Undangan Negeri (ADUN) Asahan Fairul Nizam Roslan menyampaikan sedikit sumbangan dan lesen kepada peniaga di pasar Ramadan, Pekan Nyalas, di sini, semalam.

Pada lawatan sama Fairul Nizam sempat bertanyakan khabar, beramah-mesra bersama peniaga dan membeli juadah berbuka puasa yang dijual di pasar Ramadan berkenaan.

Peniaga yang menerima lesen berkenaan bukan sahaja ceria malah memberikan maklum balas positif kerana usaha dijalankan membantu mereka mencari pendapatan dalam keadaan lebih selesa.


Lindungi premis haram: empat penguat kuasa MBSA direman tujuh hari

PUTRAJAYA 12 Ogos – Empat anggota penguat kuasa Majlis Bandaraya Shah Alam (MBSA) direman tujuh hari berkaitan siasatan kes menerima dan mengutip rasuah bagi melindungi premis perniagaan haram di Sungai Buloh, Selangor.

Turut direman tujuh hari ialah seorang peniaga rokok seludup berbangsa Aceh kerana disyaki membayar wang rasuah sebanyak RM300 sebulan kepada penguat kuasa.

Perintah tahanan reman bagi kelima-lima individu berkenaan bermula hari ini sehingga Selasa (18 Ogos) dikeluarkan oleh Majistret Shah Wira Abdul Halim di Mahkamah Majistret Putrajaya di sini hari ini.

Semalam, keempat-empat penguat kuasa MBSA – tiga bertugas di cawangan Sungai Buloh manakala seorang lagi di Shah Alam – ditahan di ibu pejabat SPRM di sini selepas hadir bagi memberi keterangan berkaitan kes berkenaan.

Empat penguat kuasa dan peniaga itu tiba di mahkamah pada kira-kira 8.40 pagi dengan digari dan berbaju lokap SPRM berwarna jingga.

Isu berkenaan menjadi hangat apabila baru-baru ini tular dua klip video menerusi laman sosial Facebook Hot Burger Malaysia serta dikongsi akaun Mohd Asri Hamid, 42, atau dikenali sebagai Asri Janggut, yang mendakwa pihak berkuasa tidak mengambil tindakan terhadap kes judi serta mendedahkan lokasi perjudian di Bandar Baru Sungai Buloh.

Susulan pendedahan itu, SPRM melakukan siasatan terhadap dakwaan berkenaan dan mendapat kerjasama Jabatan Integriti dan Pematuhan Standard (JIPS) Bukit Aman, bagi menyiasat dakwaan itu.


Kebakaran kedua Wisma Jakel: Bomba fokus unsur sabotaj, sisa bara api

SHAH ALAM, 3 Jan – Unsur perbuatan bakar dan sisa bara api menjadi antara fokus utama siasatan bomba Selangor susulan kebakaran terbaru di bilik simpanan kain langsir Wisma Jakel, Seksyen 7 di sini, awal pagi tadi.

Pengarah Jabatan Bomba dan Penyelamat Malaysia (JBPM) Selangor Datuk Norazam Khamis berkata bagaimanapun siasatan pihaknya akan memberi tumpuan kepada semua aspek dan dikaji secara mendalam agar maklumat menyeluruh dapat diperoleh.

“(Punca bara di bawah kain), itu kami masih siasat dan mengambil aspek yang perlu kami analisa. Mungkin bara-bara yang tertinggal atau ada sesiapa yang naik melakukan pembakaran.

“Aspek-aspek lain juga akan dilihat dan dikaji secara mendalam. Setakat ini belum ada lagi satu kesimpulan yang boleh dibuat mengenai kebakaran kedua ini,” katanya kepada pemberita di lokasi kejadian kebakaran di Wisma Jakel, hari ini.

Jelas Norazam pihaknya hari ini turut menggerakkan khidmat Unit Anjing Pengesan (K9) iaitu dua ekor anjing jantan dari baka English Springer Spaniel bernama Woody dan Rocco untuk mengesan apa-apa bahan yang boleh mencetuskan kebakaran.

“Sampel dan sebagainya kami akan hantar ke makmal penyiasatan kami di Bukit Jelutong untuk dianalisa. Selain itu, aspek pendawaian dan peralatan elektrik yang digunakan oleh bangunan Wisma Jakel juga akan turut dianalisa,” katanya.

Dalam pada itu, Norazam berkata pihaknya hari ini mula membuka Pusat Kawalan Hadapan (PKH) dengan menempatkan lebih 10 anggota sebagai langkah pemantauan dan berjaga-jaga sekiranya berlaku kebakaran berulang.

Di samping itu, beliau turut memaklumkan orang awam tidak dibenarkan sama sekali memasuki kawasan lokasi kejadian kecuali dengan pengawasan dan diiringi pihak berkuasa.

“Bomba dengan dibantu pekerja Jakel akan menjalankan kerja-kerja pemunggahan semua barangan terutama fabrik yang terselamat daripada premis Wisma Jakel mulai hari ini,” katanya.

Wisma Jakel di Seksyen 7 hari ini mengalami kebakaran kali kedua apabila bilik simpanan kain langsirnya terbakar tengah malam tadi selepas pihaknya menerima panggilan pada 12.40 tengah malam dan kebakaran itu berjaya dipadam keseluruhannya oleh pihak bomba pada 3.07 pagi.

Sebelum ini, gedung tekstil terkemuka itu dilaporkan terbakar awal pagi 1 Jan lepas dan pihak bomba menerima panggilan kecemasan mengenai insiden tersebut pada 7.08 pagi dan berjaya dipadamkan.


Legenda Bollywood Dilip Kumar meninggal dunia

NEW DELHI 7 Julai – Pelakon legenda Bollywood, Dilip Kumar meninggal dunia Rabu pagi pada usia 98 tahun, lapor Agensi Anadolu (AA).

“Dukacita, saya umumkan kematian Tuan Dilip yang kita sayangi, beberapa minit yang lalu. Daripada Tuhan kita datang dan kepadanya kita kembali. Faisal Farooqui,” menurut akaun Twitter Kumar.

Doktor yang merawatnya, Dr Jalil Parker, memberitahu media di luar hospital bahawa pelakon itu meninggal dunia pada 7.30 pagi waktu India.

Kumar dilahirkan dan dibesarkan di Qissa Khwani Bazaardi Peshawar, atau Street of Storytellers dan sepanjang kariernya sebagai anak seni selama lebih lima dekad beliau telah merangkul pelbagai anugerah.

Perdana Menteri India Narendra Modi di Twitter berkata “pelakon terkenal itu akan dikenang sebagai “legenda pawagam,” dan pemergiannya satu “kehilangan buat dunia kebudayaan kita.”


The Pan-Malayan Consciousness: Malaysia

THE Pan-Malayan consciousness was voiced during the struggle of Apolinario Mabini, dubbed the “Brain of the Revolution.” While the Philippine Revolution of 1896 was the struggle for national independence, Mabini understood it in the broader perspective of the liberation of all Malayan peoples. Mabini reminded his countrymen that they were “malayos-filipinos.”

Mabini conceived the Malay Archipelago as “Malaysia.” In his 2020 paper “Historicizing Malayness: Spanish Colonialism and the Emergence of the ‘Hispanized Malay’,  Fernando A. Santiago, Jr. provided a logic to the development of the idea of Malayness among Filipinos as articulated by the illustrados in the 19th century. The fate of the Filipinos in the Malay Archipelago is the product of history.

Southeast Asian Studies scholar Rommel Curaming’s surveys of some of the works on Malay and Malayness included Timothy Barnard’s Contesting Malayness: Malay Identity Across Boundaries (2004); Joel Kahn’s Other Malays (2006) and  Anthony Milner’s The Malays (2008).  In the chapters by various authors in Barnard’s book, the Philippines is absent despite the volume’s objective to” explore Malayness across boundaries.”  What was discovered was that there is no entry for “Filipino” in the index, and while the term “Philippines” is mentioned in 11 pages, there is hardly a “hint” on its affinity to the Malay World, according to Curaming. He brought attention to the accompanying map labeled  “The Malay World” which excluded the Philippines beyond the Sulu Sea, Mindanao and the Southern tip of Palawan.

In Milner’s The Malays, the exclusion was deliberate due to the “consensus” definition among contemporary scholars; while Kahn’s Other Malays includes the Philippines, especially in Mindanao, in the category of  “other Malays.”

But the ilustrados earlier found their affinity to the Malay world through history.  This was from the oldest historical document in the Philippines.  It is the Laguna Copper Inscription, written in Old-Malay.  According to Fernando, the Inscription served as evidence of Malay culture in the Philippines during ancient times. Dated to 900 C.E., bearing similarities with the Kawi script, it contained Sanskrit, Old Javanese, Old Malay and Old Tagalog words, attesting to the Hindu influence of the Sumatra-based Srivijayan empire. Several words common to Malay, Javanese and Tagalog such as anak (child), dayang (noblewoman), hadapan (in front), hutang (debt) are evident.

Tome Pires in his Suma Oriental (1512 – 1515) captured the earliest European reference to the Filipinos. He called the Filipinos Luҫões – derived from the largest island of the archipelago, Luzon. Another early reference was Antonio Pigafetta’s account of events of the Magellan Expedition which arrived in the Philippine in 1521.  Francisco Colin, an early 17th century Spanish chronicler, surmised that the Tagalogs were descended from the Malays “…by the Tagalog language, which resembles Malay closely, by the color and lines of the whole body; by the clothing and habit that they wore at the arrival of the Spaniards here; and lastly by the customs and ceremonies…derived from the Malays and other nations of India.”

According to Fernando, who is the director of the Southeast Asia Research Center and Hub (SEARCH) at De La Salle University, the qualities of Malayness are so broad and yet defined leading some to view Malay as a civilization of its own. There is dynamism in terms of ethnicity, there is diversity yet uniformity, permanence yet transient, and harmonious yet contradictory.

The inclusion of the Filipinos indicate a complex marker of identity. of the Malay as a supra-ethnic rumpun.  And Malaysia is not only the name of the nation-state, but the name of this supra-ethnic rumpun.  “Malaysia” has been transcending, and contentious at the same time.

Following Jose Rizal, Dr. Ahmad Domocao Alonto, as a Filipino Congressman and later Senator, in 1962, passed a bill in the Philippine Senate to rename the Philippines to “Malaysia.”

Dr. Alonto in his student days at the University of the Philippines was assistant to Wenceslao Vinzons, a guerrilla leader, noted Filipino nationalist, and a follower of Rizal.  Vinzons set up a Pan Malayan Union called the Perhempoenan Orang Melayoe at the University of the Philippines in early 1930s which sought to “promote the study of history, civilization and culture of the Malay race…and to develop a sentiment of unity among brown peoples.”

The Perhempoenan foreshadowed what is now Malaysia. It was one of the earliest manifestations of solidarity under the banner of Malay ethnicity. The Filipino commitment to “Malaysia” and the yearning to return to the Malay world can be found in the Tagalog “na walan ng malay tao” – meaning “Lost of consciousness.”

Alonto, following Rizal, believed in the redemption of the Malays – the “Malaysia Irredenta” (Malaysia redeemed). Vinzons, took the lead in raising awareness and consciousness of the Malay people, culture and civilization. He proposed a re-establishment of a federation or union of Malay states.

The Filipino consciousness of the Malay world stretches beyond the Archipelago, from Madagascar to the ends of Polynesia.  Vinzon’s commitment to the dream of a federation “of states of the brown race,” was all consuming that his youngest daughter was named Ranavalona after “a Malayan queen from the island of Madagascar who fiercely resisted French subjugation…” In his letters, Vinzons would variably end with “Yours for a greater Malaysia.”  And some 90 years hence, we await Rodrigo Duterte’s Maharlika.

Prof. Dato’ Dr. Ahmad Murad Merican is Professor of Social and Intellectual History with the International Institute of Islamic Tho  ught and Civilization, International Islamic University (ISTACIIUM). He is a Senior Fellow with the Southeast Asia Research Centre and Hub at De La Salle University, Manila, the Philippines.


Kerangka 4K jadi tumpuan dalam memperkasa wanita- Rina

KUALA LUMPUR 8 Mac. – Kementerian Pembangunan Wanita, Keluarga dan Masyarakat (KPWKM) memberi tumpuan kepada inisiatif berlandaskan kerangka 4K – kemahiran, kewangan, keseimbangan dan kesaksamaan – dalam usaha memperkasa wanita di negara ini.

Menteri Pembangunan Wanita, Keluarga dan Masyarakat Datuk Seri Rina Mohd Harun berkata inisiatif dibangunkan Jabatan Pembangunan Wanita itu merangkumi penyediaan peluang kemahiran, memfokus pengukuhan kewangan, mengangkat kepentingan aspek keseimbangan serta memberi keutamaan kepada usaha mencapai kesaksamaan dan kepimpinan kendiri.

“Ia dijajarkan dengan hasil tinjauan oleh Institut Sosial Malaysia pada Julai 2020 yang mendapati rata-rata wanita memerlukan sokongan berbentuk kursus kemahiran yang memberikan mereka peluang untuk menjana pendapatan,” katanya dalam ucapan pada majlis sambutan Hari Wanita 2021 yang dirasmikan Perdana Menteri Tan Sri Muhyiddin Yassin secara maya, hari ini.

Rina berkata kerangka inisiatif itu akan menjadi asas kepada pembentukan program pemerkasaan wanita pada tahun ini yang fokus pelaksanaannya termasuk meningkatkan kerjasama erat dengan lebih ramai pihak dalam aspek perlindungan wanita.

Selain itu, katanya ia turut menekankan peningkatan peluang menjana pendapatan sekali gus mengurangkan kadar pengangguran terutama dalam kalangan wanita B40, selain pengukuhan jaringan komunikasi dan penyampaian maklumat antara kementeriannya dengan kumpulan sasar melalui kolaborasi dengan lebih banyak badan bukan kerajaan (NGO) berkaitan wanita.

Dalam pada itu, Rina mengakui perjalanan bagi mengangkat agenda wanita di Malaysia masih jauh dan berliku walaupun banyak inisiatif dilaksanakan saban tahun.

Namun, katanya, laporan Global Gender Gap Index 2020 yang dikeluarkan oleh World Economic Forum (WEF) menunjukkan Malaysia berada di tangga ke-104 daripada keseluruhan 153 negara.

“Secara kasarnya, WEF menyasarkan rantau Asia Timur dan Pasifik memerlukan lebih kurang 163.4 tahun lagi untuk menutup sepenuhnya jurang gender ini.

“Selain itu, berdasarkan perbandingan skor WEF ini juga, pencapaian keseluruhan negara ASEAN lain didapati lebih ke hadapan berbanding Malaysia, yang berada di tangga kesembilan daripada 10 negara,” katanya.


PM hargai sumbangan Abu Kassim perangi rasuah

KUALA LUMPUR, 24 Nov – Perdana Menteri Tan Sri Muhyiddin Yassin menzahirkan penghargaan beliau atas segala usaha dan sumbangan Ketua Pengarah Pusat Governans, Integriti dan Antirasuah Nasional (GIACC) Tan Sri Abu Kassim Mohamed dalam memerangi rasuah dan memastikan integriti tadbir urus negara berada pada tahap yang tertinggi.

Muhyiddin berkata Pelan Antirasuah Nasional (NACP) 2019-2023 yang bertujuan menangani isu tadbir urus, integriti dan antirasuah secara menyeluruh merupakan antara inisiatif yang dibangunkan oleh GIACC di bawah kepimpinan Abu Kassim dan dilancarkan pada Januari tahun lepas.

“Tan Sri Abu Kassim yang saya kenali ini merupakan seorang yang sangat proaktif, punya banyak buah fikiran untuk menambah baik tadbir urus negara, tegas dan pastinya seorang yang berintegriti dan komited terhadap tugasan beliau,” katanya menerusi hantaran di laman Facebook beliau hari ini.

Terdahulu, Muhyiddin memaklumkan bahawa beliau telah menerima kunjungan hormat perpisahan daripada Abu Kassim yang akan bersara wajib pada 5 Dis ini.

Sebelum dilantik untuk mengepalai GIACC, Abu Kassim merupakan Ketua Pesuruhjaya Suruhanjaya Pencegahan Rasuah Malaysia (SPRM) dari Oktober 2010 hingga Julai 2016.

Perdana Menteri turut mengucapkan syabas dan tahniah serta mendoakan agar Abu Kassim diberi kebahagiaan, sambil menyatakan bahawa bukan mudah untuk mencari pengganti beliau. – BERNAMA